Latitlok 7
Ber me ryeko
1-Bedo ki nyiŋ maber ber kato moo me wel ma ŋwece kur;
ki nino me to pa dano, ber kato nino ma ginywale iye.
2Bedo ber me cito i ot ka ma dano tye iye ka kumo pi to,
kato ma icito i ot ma giyubo iye karama;
pien to aye agikki pa dano ducu,
jo makwo gibipo i lok man dok gibiketo cwinygi iye.
3Cwercwiny ber kato nyero,
cwercwiny miyo waŋi nen ki can ento miyo niaŋ matut bot dano.
4Tam pa dano ma ryek rwatte ki tam pa jo ma gitye ka kumo i ot;
ento lumiŋ tamgi rwatte ki tam pa jo ma gitye i ot ka ma ginoŋo iye yomcwiny.
5Ka dano owinyo juk pa ŋat maryek ber,
kato ma en obedo ka winyo wer pa lumiŋ.
6Nyero pa lumiŋ obedo gin ma konynye pe;
cal ki yen okuto ma girwako i mac i te agulu dek,
ma waŋ mwoc lirwatrwat.
7Dano maryek ka uno dano, lokke doko ŋat ma lamiŋ,
dok gamo lim me wilo dano i muŋ balo tam pa dano woko.
8Agikki me jami ber kato acakkine;
dok dano ma diyo cwinye ber kato ŋat ma lawakke.
9-Pe myero iwek kiniga omaki oyotoyot;
jo ma lumiŋ aye kano kiniga i cwinygi.
10Pe myero iwac ni, "Piŋo jami me kare macon mukato aŋec ber makato me kare man!"
Peny macalo man nyuto ni ipe ki ryeko.
11Dano acel acel ma bedo i lobo mito obed ryek,
pien ryeko ber macalo ŋom ma dano oleyo ki bot kwarone.
12Ryeko twero gwoko dano kit macalo lim gwoko ki ŋat ma tye kwede;
ryeko gwoko kwo pa ŋat maryek, man aye ber me bedo ki ŋec.
13Koŋ itam pi tic pa Lubaŋa;
aŋa ma twero twenyo gin ma en oketo mugom wek obed atir?
14Bed ki yomcwiny i kare ma itye maber, dok i kare ma piny rac ber ipo ni, Lubaŋa aye ma omiyo dano gibedo maber nyo marac, wek dano pe oŋe gin ma bitimme lacen ma noŋo doŋ guto woko.
15Anoŋo ni kwona kara konnye pe, ento kono omiyo aneno jami ducu. Dok aneno ni dano ma kite atir to pi leŋcwinye, kun dano marac ma en latim marac bedo ri nakanaka i kom timme marac-ci. 16Pe myero ibed dano ma kite atir twatwal, pe bene ikette keni me bedo ryek makato. Piŋo imito nekke woko kekeni? 17Dok pe myero ibed dano marac mukato kare, pe ibed lamiŋ bene. Imito ni ito woko piŋo, ma pud peya kareni oromo? 18Bedo ber ka imako man, ento mukene-ni, bene pe ikwany ciŋi woko ki iye; pien ŋat ma lworo Lubaŋa kwone bibedo maber i yo aryo-ni ducu.
19Ryeko miyo teko bot dano maryek, kato gin ma luloc apar kulu twero tiyo i gaŋ ma gitye iye.
20Adada pe tye dano mo ma kite atir i lobo man, ma timo gin maber keken ma pe balo.
21Pe icik iti me winyo lok ducu ma dano giwaco, miyo iwinyo lok mogo maraco ma laticci loko me yeto in: 22in bene iŋeyo ki i cwinyi kekeni ni yam ibedo ka loko lok maraco kun iyeto ki jo mukene pi tyen mapol.
Yenyo ryeko
23Atiyo ki ryekona me temo man ducu, kun awacci, "Abibedo ryek"; ento pe atwero, pien ryeko noŋo tye ka mabor kweda. 24Gin ma doŋ tye, tye ka mabor, dok tye ka matut, ka matut adada; pe tye ŋat mo ma twero niaŋ iye. 25Aloko tamroa me ŋeyo ki me yenyo ryeko, kun amito aniaŋ ka ma ryeko twero noŋŋe iye, dok me niaŋ tyen lok me jami ducu, ci aniaŋ atir ni tim maraco aye miŋo, ki tim miŋo aye apoya kikome. 26Dok anoŋo ni tye kit dako mo ma cwinye tye calo owic nyo obwo ma kelo can makato to ma ciŋe obedo calo nyor me tweyo dano. Ŋat ma tiyo gin ma Lubaŋa mito twero bwot woko ki bote, ento ŋat ma labalo aye dako-nu twero makone. 27Nen, Latit-lok owaco ni, abedo ka noŋo man motmot i kare ma atye ka yenyo tyen lok ducu, 28ma obedo ka bino i tamma teretere, ento pe amedo ki noŋo gin mo. I kin jo alip acel anoŋo iye laco acel keken aye kite yomo cwinya, ento pe anoŋo dako mo kadi ki acel i kin jo magi ducu. 29Nen man gin acel keken ma anoŋo ni, Lubaŋa gire onoŋo oketo dano ma cwinygi tye atir, ento dano guyenyo tam mapol mapatpat.


Nia 38:18
18Boŋo cuka laum doggaŋ me dyekal gidero kome maber ki uci ma bulu, ki ma lamar lamar ki makwar, ki boŋo camanini ma giwiyo maberre, kun borre romo yadi apar, ki borre tuŋ malo romo futi abiro ki nucu, ma rom ki boŋo cuka me aŋaba me dyekal.


2 Jo Korint 1:12
Gin mumiyo wot pa Paulo ogalle
12Gin ma wanyatte pire en ene: waŋeyo i cwinywa ada ni wakwo i lobo man, makatone wan wakwo kacel kwedwu, laboŋo bal mo, kun cwinywa bene leŋ i kit ma Lubaŋa mito, pe pi ryeko pa dano, ento pi kica pa Lubaŋa.


Ejekiel 45
Dul lobo ma gipoko gimiyo bot Rwot
1"Ka ce wupoko lobo kun wumiyo dul ki kaka acel acel, ci dul acel myero giket cen pat obed gin maleŋ pa Rwot, Bor pa dul lobo man myero obed mairo apar ki lacce mairo aboro. Doŋ dul lobo meno woko ducu bibedo kabedo maleŋ. 2Dul lobo mo ma twoke aŋwen ducu romrom myero giwek pi ot pa Lubaŋa, ma twoke acel acel noŋo romo futi miya aboro, Kabedo ma giweko noŋo bene bibedo tye murumo kabedo meno woko dyere ma lacce romo futi pyeraboro. 3I kom dul lobo man maleŋ-ŋi myero gipim dul mo ma borre romo mairo apar ki lacce mairo aŋwen, gipok waŋe woko obed pat, at pa Lubaŋa bibedo i kabedo man, ma en aye kabedo maleŋ makato ducu. 4Man bibedo dul lobo maleŋ dok bene bibedo pi ajwagi ma gitiyo i kabedo maleŋ, kun ginyiko cok bot Rwot me tic bote. Man bene bibedo kabedo ka ma odigi bibedo iye ki kabedo maleŋ pi ot pa Lubaŋa. 5Dul mukene ma borre romo mairo apar ki lacce mairo aŋwen, gibiketo pat bedo dul pa Luleyi ma gitiyo tic i ot pa Lubaŋa, Dullobo man Luleyi gibicamo bedo megi matwal, dok bene i kabedo man aye gibigero iye gaŋi ka ma gibibedo iye. 6I ŋet dul lobo ma giketo pat me bedo kabedo maleŋ-ŋi, myero gipim kabedo ka ma gibigero iye gaŋ, ma borre romo mairo apar ki lacce mairo aryo. Kabedo man bibedo pa jo Icrael ducu.
Lobo pi laker ma tye ka loc
7"Myero bene gipim dul lobo giket pi laker, Cakke i kom kabedo murumo kabedo maleŋ ki i kom gaŋ, lobone bidok kwede yo tuŋ potoceŋ ki yo tuŋ wokceŋ i waŋ apokki ma tye yo tuŋ wokceŋ. Cakke ki yo tuŋ wokceŋ o kwede yo tuŋ potoceŋ borre bibedo rom ki bor pa dul lobo ma gipoko gimiyo ki kaka me Icrael-li. 8Meno bibedo dul lobo pa laker i lobo Icrael. Doŋ lukerra ma gin luloc pe doŋ gibiuno jona matwal; ento gibimiyo jo Icrael gigamo lobo kun lubo kakagi ducu."
Cik pi luloc ma i Icrael
9Rwot Lubaŋa owaco kuman ni, "Wun luloc me Icrael doŋ wutimo bal oromo! Wugik tim bwami ki uno dano woko. Wutim gin ma tye atir dok kakare, Pe myero dok wuryem jona woko ki i lobogi, An Rwot Lubaŋa aye ma atye ka waco botwu lok man.
10-"Wun ducu, ŋat acel acel myero obed ki ratili maber ma en pimo kwede jami ki gen dok kakare. 11Epa* ma gipimo ki jami mutwo bibedo rom ki bat ma gipimo kwede jami ma pige. Bat rom ki acel me apar me komer, ki epa bene rom ki acel me apar me komer; doŋ komer aye bibedo gin ma dano ducu myero gupim ki jami. 12Cekel acel bibedo rom ki gera pyeraryo; cekel abic bibedo cekel abic, ki cekel apar bibedo cekel apar, ka doŋ mina acel bibedo rom ki cekel pyerabic.
13"Man aye gityer ma wubikelo me atyera: acel me abicel me epa ma oa ki i kom komer acel acel me ŋano, ki acel me abicel ma oa ki i kom komer acel acel me cayiri. 14Kit dul ma gimoko me pimo moo tye kuman: acel me apar me bat ma oa ki i kom kor acel acel (kor obedo calo komer, tye iye bat apar). 15Dok bene wubikwanyo romo acel ki i kin lwak romi miya aryo, kun wukwanyogi ki boŋo me dog ot pa Icrael ducu. Man aye gityer ma gibityero pi gityer me moko kwon, gitum awaŋa, ki gityer lakwecwiny, pi timo gin me lakwany bal woko ki i komgi. Man Rwot Lubaŋa ma owaco.
16"Lwak ducu me lobo man gibimiyo gityer man bot laker ma tye i Icrael. 17Doŋ ŋat ma tye ka loc aye ma bimiyo lee me gitum awaŋa, gityer me moko kwon, ki gityer amata i kare me kwero nino madito, i por dwe, ki nino me cabit ducu, ki i kare me kwero nino madito ducu ma giciko pi jo Icrael. En laloc meno bimiyo lee me gitum pi bal, gityer me moko kwon, gitum awaŋa, ki gityer lakwecwiny, pi timo gin me lakwany bal woko ki i kom jo Icrael."
Kato (Paska)
18Rwot Lubaŋa owaco kuman ni, "I nino mukwoŋo me dwe mukwono, wubikwanyo latin twon ma kome pe ki mwonyo, ci wulonyo kwede kabedo maleŋ. 19Ajwaka bikwanyo remo manok me gitum pi bal ci keto i kom doggola me ot pa Lubaŋa; biketo bene i twok keno tyer aŋwen-ni, ki i kom yat me dogcel me dyekal ma i iye. 20Ibitimo kit meno i nino me abiro me dwe mukwoŋo pi dano mo ma otimo bal pi roc mo nyo pi kwiya piny. Ibitimo gin lakwany bal woko pi lonyo ot pa Lubaŋa wek obed maleŋ. 21-I nino dwe apar wiye aŋwen me dwe mukwoŋo, en aye wubikwero iye nino me Kato (Paska), kun wubedo ka camo mugati ma tobi pe iye pi nino abiro. 22I nino meno laloc bikwanyo latin romo miyo me gitum pi bal pi en ki pi lwak ducu me lobowu. 23Dok i nino acel acel i kom nino abiro me kwero nino me Kato-ni en bimiyo litino twoni abiro ki nyogi romi abiro ma komgi pe ki mwonyo, tyero me gitum awaŋa bot Rwot. En bene bibedo ka tyero nyok dyel acel acel nino ki nino me gitum pi bal. 24En dok bimiyo gityer me moko kwon ma romo agwata adek pi twon acel acel, ki dok agwata adek pi nyok romo acel acel, ki moo ma romo cupa apar pi moko kwon ma romo agwata adek adek.
Nino madito me Bolo
25-"I nino dwe apar wiye abic me dwe me abiro ki pi nino abiro ma gibedo ka kwero nino madito me Bolo-ni, en pud dok bimedde ki miyo gitum pi bal, gitum awaŋa, ki gityer me moko kwon, ki moo bene i kit acel-li."


Nia 13:17
Lubaŋa otelo dano ki wir me pol ki wir me mac
17Ka Parao oweko dano gucito, ci Lubaŋa pe otelo wigi i yo ma dok tuŋ lobo pa Lupiliciti, kadi bedi yam yone cok; pien Lubaŋa owacci, "Ka dano gurwatte ki mony, ci cwinygi biballe woko gidok woko cen i Ejipt."


2 Tekwaro 2:7
7Pienno amito icwalla dano mo makwiri ma twero tic i kom jabu, ki ryal, ki mola, ki nyonyo, ki boŋo ma lamar lamar, ki makwar ki ma bulu, ki dano ma gipwonyo ki goro kom jami, wek oti ki lutic makwiri ma gitye kweda i Juda ki i Jerucalem, ma yam wora Daudi oyubogi.


Jeremia 34:18-19
18-19Lutel me Juda ki Jerucalem kacel ki ludito ma giloyo gaŋ kal, ajwagi, ki jo me lobo meno ducu, guketo gicikke kweda kun giwoto ki i kin wod twon ma guŋolo i dul aryo. Ento guturo gicikke ma gin guketo ki i nyima-ni, pe gugwoko gin ducu ma mako gicikke man. Kit meno abitimo i kom jo man gin ma gin gutimo i kom wod twon. 20Abimiyogi woko i ciŋ lukworgi. Abimiyogi woko i ciŋ jo ma mito nekogi, doŋ komgi muto-ni winyo ki ŋuu me tim aye ma bicamo.


Daniel 5
Coc ma gicoyo i kor ot
1Kabaka Belcajar otedo karama madit pi luditone me awora ma welgi romo alip acel, ci omato koŋo vino i nyimgi.
2I kare ma doŋ Belcajar obilo koŋo, ociko ni gikel kikopo jabu ki me ryal-gu ma yam wonne Nebukadnejar ocoko woko ki i ot pa Lubaŋa ma tye i Jerucalem-mi, wek en kabaka ki luditone me awora, kacel ki monne ki mon aŋecane ducu giti kwede me mato koŋo. 3Ci gikelo jami magi me ryal ki me jabu ma yam giyakogi ki i ot pa Lubaŋa ma tye i Jerucalem; ci kabaka ki lwak luditone me awora, ki monne, ki mon aŋecane gumato kwede. 4Gumato koŋo vino, kun gipako lwak lubaŋa me jabu ki me ryal, me mola, me nyonyo, me yat ki me got.
5Cutcut gineno lwet cin dano mo ka tye ka coyo coc i kor ot ma i gaŋ kal pa kabaka, ma okemme ki okar mac; kabaka oneno ka ciŋ dano-nu tye ka coc. 6Man omiyo wan kabaka olokke woko ki tamme bene omiyo cwinye opoto liliŋ; pyere otoŋŋe woko, ki coŋe aryo ducu gubedo ka gone kacel. 7Omiyo kabaka okok ki dwan maloŋo ni gikel lukor tipo ki jo Kaldaya ki jo ma Jjiyo lok kom lakalatwe. Kabaka owaco bot luryeko ducu ma i Babilon ni, "ŋat mo ma bikwano coc man, ce ogonnya te lokke, gibiruko ki boŋo ma obedo lamar lamar, gibirwako nyor me jabu bene i ŋute, ci doŋ bibedo laloc me adek i te ker man." 8Ci luryeko pa kabaka ducu gubino gudonyo i ot bote, ento pe gutwero kwano coc ma i kor ot kadi ki gonyo te lokke bot kabaka bene oloyogi. 9Man omiyo cwiny kabaka Belcajar opoto liliŋ, wa kome ducu oballe woko, ci luditone me awora guuro guŋeŋ woko ata.
10I kare ma daker owinyo lok pa kabaka ki pa luditone me awora-gu ducu, obino odonyo i ot ka ma gitye iye ka camo karama; ci owaco ni, "Ai kabaka, bed kwo nakanaka! Pe myero iwek tammi omi cwinyi obed ka poto, dok pe iwek komi oballe. 11Tye dano mo i te kerri kany ma cwiny pa lubaŋa maleŋ-gu bedo i iye. I kare pa woru onoŋo yam ginanyuta me muŋ ducu ki niaŋ wa ryeko, macalo ryeko pa lubaŋa-gu ducu, ginoŋo ni en tye kwede, mumiyo woru, kabaka Nebukadnejar, okete me bedo dano ma loyo lutyet, lukor tipo, jo Kaldaya ki luryeko ducu ma ŋiyo lok i kom lakalatwe. 12Dano man Daniel, yam kabaka ocako nyiŋe ni Beltecajar, onoŋo tye ki cwiny maber makato, onoŋo bene tye ki ŋec wa ki niaŋ muromo me gonyo te lok me lek ducu, kun gonyo wa te lok macalo koc Lit-gu woko bene, dok cobo lok me peko mogo ma dano tye kwede. Kombeddi myero ilwoŋ Daniel obin, ci en aye bigonyo te lok man."
13Cutcut gikelo Daniel i nyim kabaka, Kabaka ocako lok ki Daniel kun penye ni, "In aye Daniel, ŋat acel i kin jo Juda ma yam wora omakogi ki i Juda ci okelogi kany-nyi? 14Awinyo lok i komi ni cwiny pa lubaŋa maleŋ-gu tye i komi, dok bene ni it ye ki ryeko me nyuto muŋ mogo, ki niaŋ wa ki ryeko makato pa jo mukene. 15Kombeddi onoŋo gikelo luryeko ki lukor tipo-gu i nyima ni gukwan coc man dok gumiya aŋe te lokke; ento pe gutwero nyutta te lokke. 16Ento onoŋo awinyo ni itwero gonyo te lok mapol, dok bene icobo lok me peko ma dano tye kwede. Doŋ kombeddi ka ce itwero kwano coc man ki gonyo te lokke wek aŋe, ci gibiruki ki boŋo ma lamar lamar, gibirwako nyor me jabu bene i ŋuti, dok bene ibibedo laloc me adek i te ker man."
17Ci Daniel odok iye ki kabaka ni, "Gwok motti ducu obed piri giri, dok imi bakacic ma imito miya bot ŋat mukene; kadi bed pe agamo gin mo ma imiya pud abikwano coc man boti, kabaka, dok bene abigonyo te lokke iŋeyo. 18Ai kabaka, Lubaŋa ma En Ŋat Mamalo Twal yam omiyo woru obedo kabaka ma loyo lobo, omiye bene dit ki deyo wa ki twero ducu. 19Pi dit ma yam gimiye, oweko lwak me rok ducu ki rok mapatpat ducu ki jo ma loko leb mapatpat komgi omyel dok gubedo ki lworo i nyime. Ka yam cwinye omito ni enek dano mo ci neko mere aneka, ka omito ni ewek dano mo-ni obed kwo, ci weko bedo kwo; ka omito ni emi dit bot ŋat mo ci miyo, ka omito ni edwok rwom pa dano mo-ni piny ci dwoko bene. 20Ento i kare ma doŋ en ocako kette malo kekene ki i cwinye, omiyo cwinye odoko nwaŋ ci ocako loc ki wakke marac, omiyo gikwanye woko ki i wi komkerre, wa ki deyone bene gikwanyo woko ki i kome. 21Giryeme woko ki i kin dano ci giloko tamme odoko macalo tam pa lee me tim, obedo ka camo lum calo twon, toyo ma a ki i po lo obedo ka dyako kome, nio ka oŋeyo ni Lubaŋa Mamalo Twal aye ma loyo ker pa dano, dok en bene aye ma keto ŋat ma cwinye mito me bedo laloc iye. 22Doŋ in Belcajar, in wode kikome, ento pe ibedo mwol i cwinyi, kadi bed onoŋo iŋeyo lok man ducu. 23Ento ikette malo kekeni ci iette giri i kom Rwot me polo; dok jami ma yam gitiyo kwede i ode ducu gikelogi giketogi i nyimi, ci in kacel ki ludito me aworani, monni, ki mon aŋecani ducu wutiyo kwede me mato koŋo vino. Wubedo bene ka pako lwak lubaŋa me jabu, me ryal, me mola, me nyonyo, me yat ki me godi-gu, ma pe gineno piny, pe giwinyo lok, dok ma pe giŋeyo gin mo-ni. Ento in pe ibedo ka woro Lubaŋa ma omiyo kwo ki yweyo boti-ni, kun en bene aye ma gwoki i kit bedoni ducu.
24"Doŋ gicwalo ciŋ dano ki i nyime, ci ocoyo coc man. 25Coc ma gicoyo-ni onoŋo tye kit man: MENE MENE TEKEL PARCIN. 26Doŋ te lok man tye kit man: MENE, Lubaŋa doŋ otyeko kwano wel nino me kerri woko, dok onyuto bene ni agikkine doŋ cok. 27TEKEL, doŋ gipimi i mijan, ci ginoŋo ni pud iyot; 28PEREC, kerri gipoko iye woko ci gimiyo bot jo Medi ki bot jo Percia."
29-Cutcut Belcajar omiyo twero, ci giruko Daniel ki boŋo ma lamar lamar, ka girwako nyor me jabu i ŋute, ci gitito lok i kome oromo piny ducu ni en aye doŋ bibedo laloc me adekke i te ker me Babilon.
30I dyewor me nino meno kikome gineko kabaka Belcajar woko. 31Ci Dario ma jo Medi oleyo ker, ma doŋ mwaka me ditte romo pyerabicel wiye aryo.


Daniel 3:29
29Pi meno doŋ aketo cik kombeddi ni, Lwak me rok ducu nyo rok ducu mapatpat, nyo leb mo ma biloko lok mo marac i kom Lubaŋa pa Cadrak, Mecak ki Abednego gibiŋidogi wo ko matitino, ki odigi bene gibimuko woko doŋ obur; pien doŋ pe tye lubaŋa mo mukene ma twero laro dano kit man."


Jabuli 81
Wer pi nino madit
1Wuwer wer ki dwan maloŋo bot Lubaŋa ma en tekwa;
wuwer wer me pak ki yomcwiny bot Lubaŋa pa Yakobo!
2Wuwer ci wugo ajaa-gu bene, wugo ki opuk ki naŋa-gu.
3-Wukut tum i kare ma dwe pud opor apora,
dok ka doŋ ogudo got, ki i ninowa madit.
4Pien man obedo cik i Icrael,
gin ma Lubaŋa pa Yakobo yam ociko.
5En oketo cik man i kaka pa Yucepu,
i kare ma en owoto ocito ka lewny i kom lobo Ejipt.
Awinyo dwan ma yam oc aneyo, ma wacci
6"Atiŋo yec mapek woko ki i gwoki;
amiyo iketo aduku woko piny.
7-Ikok bota i kare ma it ye i can, ci alari;
agamo dogi ki mor piny ki i kabedo me muŋ ma akanne iye,
atemi bene i ŋet pii me Meriba.
8Wuwiny, wun jona, ka ajukowu;
wun jo Icrael, amito ni wuwiny gin ma awacowu-nil
9-Pe myero ginoŋ i kinwu kit lubaŋa mo ma pe ŋene,
pe wuryebbe piny ka woro lubaŋa pa lurok.
10An a Rwot Lubaŋawu,
ma akwanyowu, akelowu woko ki i lobo Ejipt.
Wuŋam dogwu malac, ci abipitowu ki cam.
11"Ento jona pe guwinyo lok ma yam aloko botgi;
ro Icrael onoŋo doŋ pe gitwero lubo cikka kadi ki acel.
12Pi meno omiyo awekogi woko pi tek wigi,
wek guti gin ma cwinygi mito.
13Kono nene jona guwinyo lokka, kono jo Icrael gulubo cikka!
14Onoŋo kono aloyo lukworgi woko oyotoyot,
kono aryeyo ciŋa atayo lumerokgi woko ducu.
15Onoŋo kono jo ma daga gimwolle amwola i nyima,
dok can ma bipoto i komgi kono obedo matwal.
16Onoŋo atwero pitowu ki ŋano maber twatwal,
dok onoŋo atwero miyo wuyeŋ ki moo kic ma tye im got."


Ejekiel 18:20
20Ento dano ma timo bal bito mere. Latin pe bineno can pi bal pa wonne, kadi ki wego bene pe myero olim can pi bal pa wode, Dano ma kite atir gire bilimu bakacic pi gin ma tye atir ma en otiyo, ki latim marac bene bilimo can pi gin maraco ma en otimo.


Daniel 4:23
23Onoŋo kabaka mere oneno lakurpiny, ma en ŋat maleŋ-ui, ka oa ki i polo lor piny kun wacci, 'Toŋ yat meno iret woko piny, ci ibal woko, ento wek ajutte ki lwite mucuŋ i ŋom-mi, ci itwe ajutte woko ki rubota nyonyo, ki mola, obed i dye lum alita i tim. Wek toyo ma a ki i pol odyak kome, dok wek obed mere i kin lee ma gibedo i lum i lobo, nio Waŋ ma mwaka abiro okato.'


Ejekiel 25:3
3Wac bot jo Ammon ni. Wuwiny lok pa Rwot Lubaŋa: Rwot Lubaŋa owaco kuman ni, Pien wun doŋ wuwacci, 'Iyoya!' i kom kabedona maleŋ i kare ma doŋ gipyedo woko, ki i kom lobo Icrael i kare ma doŋ gijwero woko odon obur, ki i kom jo Juda i kare ma giterogi woko i opii,


Ejira 4
Lumerok gujuko tic me ot pa Lubaŋa
1Ka lumerok pa jo Juda ki jo pa Benjamin guwinyo ni jo ma gudwo go ki i opii i rok gitye ka gero ot pa Rwot, Lubaŋa pa Icrael, 2-ci cut gubino bot Jerubabel ki ludito ma giloyo dog odi pa kwarogi kun giwaco botgi ni, "Wuwek waribbe kwedwu i gedo man, pien wan bene waworo Lubaŋawu-ni macalo wun, dok wan bene wabedo ka tyero gitum bote cakke wa i kare pa Ecar-kadon kabaka me Aciria ma yam okelowa kany-nyi." 3Ento Jerubabel, ki Yecwa, ki ludito mukene ma giloyo dog odi pa kwarogi ma i Icrael gugamo doggi ni, "Wun pe wutwero ribbe kwedwa me gero ot mo pi Lubaŋawa; wan kenwa watwero gero ot pi Rwot, Lubaŋa pa Icrael, macalo kabaka Ciro kabaka me Percia yam ociko ki wan."
4Ka dok lwak jo mukene ma gitye i lobo-nu gucako balo cwiny jo Juda woko, omiyo gubedo ki lworo me gedo. 5Jo meno guwilo lumi-tam pa kabaka mogo me balo ticgi woko, i kare pa Ciro kabaka me Percia, nio kwede wa i kare me loc pa Dario kabaka me Percia.
6-I kare me loc pa Akacwero, i acakki me locce, gucoyo lok me adot i kom jo ma gibedo i Juda ki i Jerucalem.
7I kare me loc pa Aritakcec, jo magi Biclam ki Mitredat ki Tabcel ki ludito wadgi ducu, gucoyo waraga bot Aritakcec kabaka me Percia; yam gicoyo ki leb Aram ka giloko. 8Rekum ma en ladit me mony ki Cimcai ma karan gucoyo waraga bot kabaka Aritakcec ma tito lok i kom Jerucalem kit man ni. 9Rekum ma ladit me mony, ki Cimcai ma karan gucoyo waraga man kacel ki ludito wadgi ducu, luŋolkop, ki luloc me lobo, ki ludito, pa jo Percia ki jo Erek, ki jo Babilon, ki jo Cuca, ma gin aye jo Elam, 10kacel ki lwak rok mukene ducu ma yam laker madit me awora Ocnapar okobogi woko omiyo gubedo i gaŋi ma i lobo Camaria ki i kabedo mukene mapatpat ma i dul lobo ma gilwoŋo Loka Kulu Euprate. 11Man aye kopi me waraga ma gucwalo bote-ni, lokke kwanne kit man, "Bot kabaka Aritakcec: Wan luticci ma wabedo i lobo me Loka Kulu, wacwalo motwa boti. 12Wek kabaka oŋe ni Lujudaya ma gua ki boti gudwogo botwa, koni gutyeko cito woko i Jerucalem, Gitye ka gero gaŋ pa jo ma lujemo ma gin jo maraco-ni odoco; gicok doŋ ka tyeko tic i kom cel murumo gaŋ dok gitye ka yubo te gutine. 13Myero kabaka oŋe lok man ni, ka ce gaŋ man gigero odoco, ka gigero cel otum, ci pe doŋ gibimiyo ajog dok pe gibiculo kit mucoro mo. Dok lim ma gibicwalo bot kabaka bene bijwik woko. 14Kit macalo wan lutic i gaŋ kal pa kabaka, pe bedo ber ka waweko gituro twero pa kabaka woko ma kun wan waneno anena, mumiyo wacwalo lok man pi titone boti in kabaka, 15wek koŋ ginen dok giyeny lok i buk ma gicoyo iye lok mutimme i kom kwarowu. Ibinoŋo i lok ma gicoyo i buk me lok mutimme ma bimiyo iniaŋ atir ni gaŋ man kara gaŋ me jemo ada, ma miyo can ki arem i kom luker ki luloc me lobo, pi atubegi ma ocakke magwa i gaŋ meno nia wa con. Meno aye gin mumiyo yam gimuko gaŋ man woko. 16Wamito kabaka oŋe ni, ka ce gaŋ man gigero odoco, ki cel bene otum, in doŋ pe ibibedo ki twero mo i lobo ma i Loka Kulu."
17Kabaka ocwalo botgi lagam me waraga kit man, "Bot Rekum ladit me mony ki Cimcai karan, ki lwak ducu ma gin ludito wadiwu ma gibedo i Camaria ki i lobo ducu me Loka Kulu, amotowu. 18Doŋ amito wuŋe ni waraga ma wucwalo botwa kany gikwano ducu maber i nyima. 19Ci doŋ amiyo twero, kun bene giŋiyo ma giyenyo i buk, ci ginoŋo ada ni gaŋ man nia wa i kare macon obedo ka jemo woko i kom luker ducu, dok ni jemo kacel ki atube obedo ka timme iye. 20Ki luker matego yam gubedo ka loyo Jerucalem, ma guloyo bene wa ki lobo ducu me Loka Kulu, ma lwak gubedo ka culo ajog ki mucoro ducu botgi. 21Pienno myero wuket cik wek gijuk jo meno woko, wek gaŋ man pe dok giger odoco, nio wan ma an kikoma aketo cik. 22Wuket cwinywu i kom lok meno, pe wubed ata ma pe wuŋeyo ticwu, Piŋo wumito weko lim pa kabaka ki twer mere balle woko ata?"
23I kare ma doŋ gikwano waraga pa kabaka Aritakcec i nyim Rekum ki Cimcai ma karan ki bot ludito wadgi ducu, gucako cito oyotoyot bot Lujudaya ma onoŋo gitye i Jerucalem ci gujukogi woko ki tek. 24-Tic i kom ot pa Lubaŋa ma tye i Jerucalem ocun woko; ticce ocun nio wa i mwaka me aryo me loc pa Dario kabaka me Percia.


Jeremia 23
Dwogo cen pa jo Icrael ma gudoŋ
1"Can i wi lukwat ma gineko dok ma gikeyo romi ki i oletta!" Man Rwot ma owaco. 2Mumiyo an Rwot, Lubaŋa pa Icrael, awaco lok kuman ma okemo lukwat ma gigwoko romina ni, "Wun doŋ wukeyo romina woko, ci wuryemogi gucito woko, ento pe wubedo ka gwokogi wacel. Pi meno abiketo cwinya me keto can i komwu pi gin marac ma wutimo, man Rwot ma owaco. 3Lacen abicoko romina ma gudoŋ woko liweŋ ki i lobo ducu ka ma yam aryemogi gucito iye, abidwokogi cen kany aketogi i dwolgi, ci gibinywal ginya matek. 4Abiketo lukwat ma bigwokogi, man miyo doŋ pe gibibedo ki lworo mo, dok cwinygi bene pe biballe, ki mo ma birwenyo bene bedo peke, man Rwot ma owaco.
5-"Nen, kare tye ka bino, man Rwot ma owaco, ma abiketo iye lakwaro Daudi kikome me bedo kabaka. En bibedo jaŋ yat ma bilot ki k it ma atir, ma biloyo loc ki ryeko, dok bitiyo gin ma tye atir dok kakare i lobo man. 6I kare ma onoŋo en tye kabaka, jo Juda gibibedo mot laboŋo lworo mo, ki jo Icrael bene doŋ gibibedo ki kuc. Gibilwoŋo kabaka meno ki nyiŋ ni, 'Rwot aye ma miyowa kit ma atir.'
7"Pi meno wunen, kare tye ka bino, man Rwot ma owaco, ma pe dok ŋat mo biwaco ni, 'Macalo Rwot tye makwo-ni, ma en aye okwanyo waŋ jo Icrael okelowa woko ki i lobo Ejipt,' 8ento wubiwacci, 'Macalo Rwot tye kwo-ni, ma okelo jo Icrael woko ki i lobo ma yo tuŋ acam, dok ki i lobo ducu ka ma yam en oryemogi gucito iye.' Pien abikwanyogi adwokogi cen i lobogi kikome ma yam amiyo bot kwarogi."
Lok ma Jeremia otito i kom lunebi ma lugoba
9Jeremia otito lok ma okemo lunebi,
"Cwinya oballe woko omiyo koma ducu tye ka myel amyela.
Man otimme pi Rwot,
kun bene lubo lok mere maleŋ;
atye doŋ calo dano mumer ki koŋo,
dano ma omato koŋo vino madwoŋ.
10Pien lobo doŋ opoŋ ki lutim abor keken;
gibedo ki kit kwo marac dok bene gitiyo ki tekogi i yo marac.
Lobo tye ka kumo pien Rwot doŋ oceno woko,
ki olet-gu bene doŋ gutwo woko." 11Rwot owacci,
"Lunebi kacel ki ajwagi pe giworo Lubaŋa;
anonogi ma gitye ka timo gin marac i ot pa Lubaŋa kikome.
12Pi meno yo ma gilubo, yone bibedo pwot dok col;
abimiyo giyokke ci gipoto.
Abimiyo gin marac poto i komgi;
kare me keto can i komgi tye ka bino,
man Rwot ma owaco.
13Doŋ atyeko neno bal pa lunebi me Camaria:
gubedo ka tito lok i nyiŋ Baal,
ci gutelo jona jo Icrael,
gumiyo guŋak gubwota woko.
14-Ento aneno lunebi ma i Jerucalem dok gitimo gin ma kelo lworo mukato kare:
gitimo abor dok giloko lok goba;
gikonyo lutim gin marac medde ki timo gin marac,
wek ŋat mo pe olokke owek timo bal.
Gin ducu gudoko calo Codom ki tuŋ bota,
ma girac adada calo jo Gomora."
15Mumiyo Rwot me mony owaco lok ma kemo lunebi kuman ni,
"Nen, abimiyo gimato yat roka,
abimiyo bene gimato pii ma giketo iye kwir;
pien gunyayo kit me woro jogi gumiyo oromo i lobo woko ducu."
16Rwot me mony owaco kuman bot jo Jerucalem ni, "Pe wuwiny lok ma lunebi gitito, pien gitye ka pi ko gen mogo me gobagoba ma pe konyo i iwu. Gitito botwu ginanyuta mogo ma gin gutamo atama ki wigi, ento noŋo pe gin ma an Rwot aloko. 17Giwaco lok teretere bot jo ma gicayo lok pa Rwot ni, 'Wubibedo maber laboŋo ayela mo'; gitito bene bot jo ma cwinygi nwaŋ ma gitiyo gigi gin ma igi mito ni, 'Can mo pe bipoto i komwu wacel.' "
18Aŋa i kingi mono ma doŋ ocuŋ i cokke pa Rwot,
ma gunene dok ma guwinyo lokke?
Aŋa i kingi ma owinyo lokke ci olubo?
19Nen, akemo pa Rwot okatti ocito woko calo yamo kot,
calo yamo lapiru mager;
bimwoc woko i wi lutim maraco.
20Kiniga pa Rwot pe bigik
nio waŋ ma Rwot otiyo dok ocobo gin ma en oketo i tamme.
I nino ma pud tye anyim wubiniaŋ iye maber adada.
21"An gira onoŋo pe aoro lunebi magi,
ento gin guriŋo ariŋa oyotoyot.
Pe aloko botgi bene lok mo, ento gubedo ka tito loko
22Ka nene gucuŋ i cokkena, kono gutito lokka bot jona,
kono guloko jona ki i kit kwo marac ma onoŋo gitye iye-ni,
kono gulokke guweko timo gin marac."
23Rwot owacci, "An mono Lubaŋa ma atye ka macok keken, pe atye ka mabor? 24Dano mo twero kanne woko i kabedo mo ma tye i muŋ ma pe atwero nene? man Rwot ma owaco. Pe an aye ma apoŋo polo ki lobo? man Rwot ma owaco. 25Doŋ atyeko winyo lok ma lunebi guwaco ma gitito lok goba ki nyina, kun giwacci, 'Aleko lek, aleko lek!' 26Lunebi magi gibikano goba i cwinygi ma gitito lok gobagoba me bwola ma giparo ki i cwinygi kengi pi kare ma rom mene? 27Gitamo ni lekgi ma gitito-ni bimiyo wi jona wil woko i koma, kit macalo kwarogi yam wigi owil woko i koma ci gulokke gudok ka woro jok Baal-li. 28Lanebi ma oleko lek myero otit lekke, ento lanebi ma doŋ owinyo lok myero otit lok meno ki gen adada. Ka giporo reŋ kal ki kal kikome mono berre nen niŋniŋ? man Rwot ma owaco. 29Lokka obedo calo mac dok calo nyol ma tyero gweŋ woko matitino, man Rwot ma owaco. 30Pi meno, nen, atye ki lok i kom lunebi ma gikwalo lok ki bot luwotgi ki i kingi kekengi ka gitito kun giwacci gitito lokka. 31Dok bene atye ki lok i kom lunebi ma gitito gigi lokgi, kun giwaco ni, 'Man Rwot ma owaco.' 32Atye ki lok i kom lunebi ma gitito lekgi ma opoŋ ki goba keken-ni, man Rwot ma owaco, ma gitito lekgi-ni ci gitelo jona miyo giŋak gibwota woko pi gobagi ki kitgi me nyatte, ma kun noŋo pe acwalogi dok noŋo bene pe acikogi ni guciti; pe gitye ki kit kony mo wacel bot lwak man. Man Rwot ma owaco.
Lok mapek ma Rwot owaco
33"Jeremia, ka ŋat mo i kin jona, nyo kadi lanebi nyo ajwaka, openyi ni, 'Lok mapek ma Rwot owaco mono en gin aŋo?' Ci wubidok iye ni, 'Wun aye gin mapek bot Rwot, pi meno en bikwanyowu bolowu woko matwal, man Rwot ma owaco.' 34Ka ce inen lanebi kadi ki ajwaka, nyo ŋat mo acel i kom lwak man ma biwaco ni, 'Lok mapek ma Rwot owaco,' an abiketo can i kom dano meno ki jo ma i ode ducu. 35Ma ka waco lok meno, myero ŋat man openy lawote nyo ominne ni, 'Rwot mono doŋ odok iye niŋo?' nyo ni, 'Rwot mono oloko gin aŋo?' 36Ento lok man ni lok mapek ma Rwot owaco pe doŋ wubiloko matwal, pien lok mapek ma wuloko pire-ni en aye obedo lok pa dano acel acel ma en waco pire kene; pi meno wudwalo lok pa Lubaŋa makwo woko, ma en Rwot me mony dok Lubaŋawa. 37In Jeremia, peny lunebi ni, 'Oin aŋo doŋ ma Rwot odok iye ki wun?' Nyo ni, 'Rwot oloko gin aŋo?' 38Ento ka guwacci, 'Lok mapek ma Rwot owaco,' ci itit botgi ni pien guwaco lok man, kun onoŋo acikogi woko matek ni pe gulok lok man, 39pi meno, adada abikwanyogi atiŋogi malo ci abologi woko cen ki i nyima, gin kacel ki gaŋ ma yam amiyo botgi ki bot kwarogi. 40Doŋ abikelo lewic marac ki cac ma bedo nakanaka aketo i komgi, ma wi dano pe biwil iye matwal."


Icaya 10
1Jo ma keto cik ma pe atir gibineno can,
ki lucoc ma gicoyo lok me uno dano;
2ma gigeŋo jo ma piny obwoyogi woko i ŋolo kop atir,
ma gimayo jami pa lucan ma gibedo i kin lwakka;
giyako jami pa mon ma coggi oto,
ki jami pa litino kic bene gimayo woko.
3Wubitimo gin aŋo i nino ma gibiketo iye can i komwu,
i dye yamo kot ma bia ki ka mabor?
Wubirtno wucito bot aŋa wek okonywu?
Doŋ lonyowu kono wubiweko kwene?
4Gin mo pe ma bidoŋ, kono me ŋone me donyo i kin mabuc aye,
nyo to atoya i kin jo ma ginekogi i lweny.
Man ducu pe okweyokiniga pa Rwot,
en pud tye ka ryeyo ciŋe aryeya i komgi.
Rwot otiyo ki jo Aciria
5-Jo Aciria gubedo odoo me nyuto kinigana,
ki odoo me nyuto akemona mager.
6Abicwalogi gicito ka lweny i kom rok ma gukwero woro Lubaŋa,
abicikogi gicito i kom jo ma akemo omaka i komgi,
pi yako jamigi ki coko jamigi ma guyako
ki nyonogi woko piny i dye gudo calo coto.
7Ento jo Aciria onoŋo pe guyubbe me timo kumeno,
dok bene onoŋo pe gutamo tam macalo meno i cwin ygi;
ento tamgi onoŋo tye pi nek
ki pi jwero jo me rok mapol woko liweŋ.
8Ladit latel wigi owacci,
"Ludito wi monnya ducu pe gin luker?
9Kalno pe rom aroma ki Karkemic?
Kamat kono pe rom ki Arpad?
Camaria kono pe rom ki Damaciko?
10Kit macalo ciŋa doŋ ogudo kwede
ker ducu ma giworo cal jogi,
ma cal jogi ma gupayo onoŋo kato
pa jo Jerucalem ki pa jo Camaria woko,
11pe abitimo gin mo i kom Jerucalem ki cal jogine
kit ma yam atimo i kom Camaria ki cal jogine?"
12Ka Rwot doŋ otyeko ticce ducu ki i Wi got Cion, ki i kom Jerucalem, biketo can i kom kabaka me Aciria pi wakkene ki nyattene ki pi Iyerrene. 13Pien kabaka me Aciria owacci,
"Atimo man pi tek ciŋa,
ki pi ryekona, pien atye ki ŋec ma oromo.
Atyeko doŋ kobo waŋ co me lobo pa lurok woko,
ayako bene lwak lonyogi woko ducu,
areto jo ma gubedo i wi komker macalo twon ma coro jami.
14Onoŋo ciŋa coko lonyo pa rok mapol ma obedo yot twatwal calo ot winyo;
kit ma dano gicoko kwede toŋ winyo ma mingi doŋ oweko woko,
an bene doŋ acoko lobo woko ducu kit meno;
pe tye ŋat mo ma otiŋo ciŋe,
dano mo bene pe oŋamo doge, pe okok."
15Latoŋ twero wakke i kom ŋat ma tiyo kwede me toŋo yat?
Nyo cumeno twero pakke kene i nyim ŋat ma tiyo kwede?
Odoo pe twero tiŋo dano, dano aye tiŋo odoo,
tal bene pe twero tiŋo dano malo, dano aye ma tiŋe malo.
16Pi meno, Rwot ma en Rwot me mony
bicwalo two ma jonyo kom dano woko i komjone ma gin lulweny,
dok bicwinyo mac i te deyogi ci waŋ woko,
bilyel calo mac.
17Ceŋ pa jo Icrael bidoko mac,
Lubaŋagi maleŋ-ŋi bidoko calo leb mac:
biwaŋo okuto ki ocok tyeko woko i nino acel.
18Deyo me buŋane ki lobo ma ceko cam matek,
Rwot bityeko kwone ki kome woko ducu;
bibedo calo latwo ma ojony.
19Yadi ma bidoŋ i potone bedo nok twatwal
ma latin bene bitwero coyo welgi.
Jo Icrael ma gudoŋŋe
20I nino meno jo Icrael ma gudoŋŋe, ki jo me ot pa Yakobo ma doŋ gubwot, pe dok gibijenne i kom ŋat ma opwodogi-ni, ento doŋ gibijenne i kom Rwot, ma en ŋat Maleŋ me Icrael, i ada. 21Jo ma gudoŋ gibidwogo cen bot Lubaŋa Won Twer, ma gin aye jo me ot pa Yakobo ma gudoŋŋe. 22-Kadi lwakwu jo Icrael gubed macalo kweyo me dog nam, jo mogo man ok keken ki i kingi ma gudoŋ aye gibidwogo cen. Lubaŋa doŋ omoko me tyekogi woko, pien en gire kite atir. 23Pien Rwot, ma en Rwot me mony, bityekogi woko ducu i lobogi kit ma en doŋ omoko.
24Meno aye gin mumiyo Rwot, ma en Rwot me mony, owaco ni, "Wun lwakka ma wubedo i Cion, pe wulwor jo Aciria ka ce gigoyowu ki odoo, ma gitiŋo odoogi i komwu kit macalo jo Ejipt yam gutimo. 25Pien doŋ odoŋ kare manoknok mo akemona bigik woko, kinigana bilokke i komgi, at yekogi woko. 26Rwot me mony biyeŋo odoo i komgi, kit macalo yam otyeko kwede jo Midian i ŋet got Oreb; en biriyo odoone i wi nam, ci tiŋo malo bene kit macalo yam otino ki i Ejipt. 27I nino meno ter mere bia woko i wi gwokwu, gibituro okolle woko ki i ŋutwu."
Jo Aciria gitye ka dorre gibino ka lweny
28Lukwor doŋ gua woko ki i Rimon, doŋ guo i Ayat;
kun giwok ki i Migron, gukano tergi i Mikmac.
29Guŋolo ki i kin godi ka madiŋ, ci gucito gubuto i Geba;
jo Rama komgi myel,
jo Gibea pa Caulo doŋ guriŋo woko.
30Wudoŋ oduru matek, wun jo Gallim!
Wuwiny, wunjo Laica!
Wugam doggi ba, wun jo Anatot!
31Jo Madmena tye ka riŋo woko,
ki jo ma bedo i Gebim giriŋo pi laro kwogi.
32Lukwor onoŋo doŋ gitye i Nob i nino meno,
gitye doŋ ka yeŋo ciŋgi i kom got Cion,
ma en aye got me Jerucalem.
33Nen, Rwot ma en Rwot me mony,
bimiyo gipoto piny lirum ki tek ma kela lworo:
jo madonone gibinunogi woko piny,
ŋat mo pe ma bidoŋ ma ocuŋ malo.
34Rwot bitoŋo agaba ducu ma i buŋa ki latoŋ,
kadi yadi ma pigi tek ma tye i Lebanon,
gin ducu gibiretogi woko piny.


1 Petero 1:12
12Yam onoŋo ginyuto botgi ni, kwena ma gimiyogi pe otiko gin kikomgi, ento otiko wun. En aye lok ma kombeddi doŋ jo ma gitito lok me kwena maber gutyeko tito botwu pi Cwiny Maleŋ ma gicwalo ma oa ki i polo; lok ma lumalaika bene guparo me nenone matek twatwal.


Daniel 8:25
25Pi ryekone marac, miyo bwola bimedde ameda i ciŋe, dok bibedo ka dworre ke kene ki i tamme. En bineko jo mapol tyekogi woko atura; dok bene bia lwenyo kadi wa i kom Laloc madit ma loyo luker ducu; ento gibiture woko laboŋo ciŋ dano mo ma ogudo kome.


Jeremia 49:2
2Pi meno, nen, nino tye ka bino, en kare ma abimiyo jo me Raba winyo dwan me koko me lweny. Gaŋ pa jo Ammon gibiweko doŋ obur ki gaŋine matino ducu gibiwaŋogi woko ki mac. Lacen jo Icrael doŋ bimayo lobogi woko ki i ciŋ jo ma yam gumayo woko ki botgi ca. An Rwot, doŋ aloko.


Lok i kom Buk pa Nakum Lok i kom Buk pa Nakum Wiye wiye me buk pa Nakum, lok pa lanebi ma nyuto kit ma Jehovah cobo kwede cikkene dok dag tim gero. Tim kica, media player okwero timone. kwany Video Man WIATI MA LUBO CWAL I PRINTA Nywakki Nywakki VIDIO MA LOKO I KOM BUKKE ME BAIBUL Lok i kom Buk pa Nakum Acholi Lok i kom Buk pa Nakum https://assetsnffrgf-a.akamaihd.net/assets/m/1001071982/univ/art/1001071982_univ_sqr_xl.jpg


Ejekiel 1
Ginanyuta me komker pa Lubaŋa
1-I nino dwe abic me dwe me aŋwen i mwaka pyeradek noŋo, onoŋo atye abedo kacel ki Lujudaya ma gin opii i ŋet kulu Kebar i lobo Babilon, Ci aneno polo oyabbe, cut atugi neno Lubaŋa i ginanyuta. 2-Man otimme i nino dwe abic i mwaka me abicce cakke ma gitero kabaka Yekoyakin kwede i opii. 3I kare ma atye i lobo pa jo Kaldaya i ŋet kulu Kebar, an Ejekiel wod pa ajwaka Buji, awinyo ka Rwot loko kweda dok awinyo ka Rwot oketo ciŋe i koma.
4I kare ma aneno piny, ci aneno yamo ma kodo mager oa ki i lobo ma tye yo tuŋ acam, kacel ki pol madit ma onoŋo lutkot tye ka wil ki iye, kun mac bedo ka lyel teretere. I dye mac onoŋo tye iye gin ma ryeny macalo mola. 5-Doŋ i dye mac man aneno gin mo ma nen calo lee makwo aŋwen. Gubedo calo dano, 6ento ŋat acel acel onoŋo waŋe tye aŋwen, dok bene ŋat acel acel bwome onoŋo tye aŋwen. 7Tyengi ocuŋ atir, ki dye tyengi onoŋo nen calo dye tyen oboŋ wod dyaŋ, ma giryeny calo mola ma gijwayo maleŋ. 8I te bwomgi aŋwen-ni onoŋo tye iye ciŋ aŋwen macalo ciŋ dano, Doŋ gin lee aŋwen-ni onoŋo yam waŋgi ki bwomgi tye kit man: 9bwomgi okubbe ogudo lawotgi, kun ŋat acel acel cito ma okemo nyime atir, giwoto ma kun pe gilokke ka mo. 10-Kit macalo waŋgi nen kwede, lee acel acel onoŋo waŋe tye aŋwen mapatpat: ki tuŋ i nyime waŋe nen calo waŋ dano; ki yo tuŋ lacuc waŋe nen calo waŋ labwor, ki yo tuŋ lacam waŋe nen calo waŋ twon, doŋ ki yo tuŋ i ŋeye waŋe nen calo waŋ ocur. 11Waŋgi yam obedo kit meno. Lee acel acel bwome aryo onoŋo oyarre dok otiŋŋe malo kun ogudo wi bwom lee lawote mukene ma cok kwede, ki bwomgi aryo mukene oumo komgi woko. 12Lee acel acel woto kemo nyime atir; ka ma cwinygi onoŋo mito ni gucit iye, giwoto ma kun pe gilokke ka mo. 13I kin lee makwo-ni onoŋo yam tye iye gin ma lyel calo miri mac, ma obedo calo mac ma wirre i kin lee makwo, macce onoŋo lyel maleŋ, ki lutkot bene owil ki i mac kunnu. 14Lee magi bene onoŋo gitye ka wirre gidok tuŋŋi ki tuŋŋi calo mil pa lutkot.
15-I kare ma aneno lee magi aŋwen, aneno lawala aŋwen ma gudo ŋom, lawala acel acel ocuŋ i ŋet lee acel acel bene. 16Lawala acel acel onoŋo ryeny calo kidi me wel, ci gin lawala aŋwen-ni ducu ginen maromrom, Kit ma gitiyogi kwede nen calo lawala acel acel girwako odonyo i i lawala mukene. 17Ka doŋ gucako wot, gucito ma gukemo yo aŋwen mapatpat ma kun pe gilokke ka mo. 18-Gin Lawala magi aŋwen-ni yam doggi tye, cili bene onoŋo tye i komgi, kun waŋ mapol orumo doggi woko ducu litit. 19Ka inen lee makwoni giwoto gicito anyim, ci lawala magi bene giwoto kacel kwedgi, ka ce inen lee gua malo ki i ŋom, ci lawala bene gitiŋŋe kwede malo. 20Ka ma cwiny mito ni gucit iye, gin bene gicito iye, ci lawala bene gitiŋŋe malo gicito kacel kwedgi; pien onoŋo cwiny lee aŋwen-ni tye i i lawala ducu. 21Ka lee tye ka wot, nyo ka gucuŋ woko, dok ka gua malo, ci lawala aŋwen-ni bene gitimo kit meno, pien cwiny lee-gu tye i igi ma miyo gitimo kumeno.
22-Ki malo ka wi lee magi makwo-ni onoŋo giriyo iye gin mo ma nen calo pete me polo, ma ryeny aryenya calo pee, kun opette lamalo ka wigi. 23I te pete meno onoŋo guyaro iye bwomgi, kun bwomgi acel acel gukemme ki luwotgi; ki lee acel acel onoŋo tye ki bwome aryo me umo kome woko. 24-Awinyo bwomgi ka ŋuro i kare ma gitye ka tuk, bwomgi mor calo mor pa pii ma corre, macalo mor pa Won Twer Ducu, ki dok macalo woo madwoŋ pa dwan jo me mony madit; ka gucuŋ mot, ci giumo bwomgi woko. 25Ci dwan owinnye kun oa ki malo i ne pete ma orine malo ka wigi-ni; i kare ma onoŋo gucuŋ mot, guumo bwomgi woko.
26-Malo i wi pete ma tye ka wigi-ni onoŋo tye iye gin mo calo komker, ma nen calo got capir ma bulu; doŋ gin ma neno calo dano obedo i wi komker meno. 27-Gin meno mubedo calo dano-ni onoŋo tye ka ryeny calo mola ocakke ki i pyere odok kwede malo, ma nen calo mac ma omoko orumo kome woko ducu; cakke ki i tuŋ pyere dok kwede piny, onoŋo nen calo mac, mac bene onoŋo tye ka lyel orume woko dyere. 28Nen calo danyu ma nen i kom pol ka i nino me kot, mac ma yam obedo ka lyel ma orume dyere-ni bene obedo kit meno.
Meno aye kit ma yam cal me deyo pa Rwot nen kwede. I kare ma aneno ci atugi poto woko piny aryeba ic, cutcut awinyo dwan ŋat mo ma tye ka lok.


Nekemia 5:13
13Acako yeŋo kitambara ki i pyera kun adoŋo taca ma awacci, "Man aye kit ma Lubaŋa biyeŋo kwede dano mo ma i kinwu ma pe bicobo kwoŋ kun gwoko cikke. Ci Lubaŋa biyeŋo odiwu ki jami ducu ma wutye kwede, biweko wudoŋ noŋo laboŋo gin mo." Jo ducu ma onoŋo gitye i cokke gugamo ni, "Amen" dok gupako Rwot. Lwak gutiyo kit macalo gucikke kwede.


Tic Pa Lukwena 17:18
18Luryeko mogo me dul pa Luepikurea ki Lucitoiki bene gurwatte kwede. Jo mukene guwacci, "Lalok atata-ni temo tito lok i kom gin aŋo?" Jo mukene guwacci, "En nen calo tito lok i kom jogi mogo ma welo," pien noŋo en tye ka tito lok me kwena maber i kom Yecu ki i kom cer i kin jo muto.


2 Luker 23:8
8Ka dok okwanyo lwak ajwagi woko ki i gaŋi madito ma i Juda, ka obalo lwak waŋ jogi ma i wi godi ka ma yam ajwagi gubedo ka waŋo iye odok eceta; obalo cakke wa i Geba nio kwede wa i Beer-ceba. Omuko bene waŋ jogi pa jogi ma calo nyogi oyima, ma yam gitye i dog gaŋ ma gidonyo kwede i gaŋ pa Yocwa ma laloyo me gaŋ Jerucalem, yo tuŋ acam ka idonyo i dogcel.


Matayo 23:23
23"Wubineno can, wun lupwony-cik ki Luparicayo, wun lugoba! Pien wumiyo dul acel me apar me malakwaŋ ki toke ki okwerwu, ento wutenyo lok ma pigi tego me cik woko, gin macalo ŋolo kop atir, timo kica ki bedo jo ma tye ki niye. Magi ducu myero wutim, kun bene pe wuweko mukene ca.


Ejira 8:35
35I kare meno jo ma yam gudwogo ki i opii i rok, gucako tyero gitum awaŋa bot Lubaŋa pa Icrael. Gutyero twoni dyaŋi apar wiye aryo pi jo Icrael ducu, ki nyogi romi pyeraboŋwen wiye abicel, ki litino nyogi romi pyerabiro wiye abiro, ki nyogi dyegi apar wiye aryo pi gitum me bal; meno ducu obedo gitum awaŋa bot Rwot.


2 Tekwaro 5
1-Tic ma Solomon otiyo i kom ot pa Rwot otum kit meno. Solomon okelo jami ma yam wonne Daudi odyero ki Rwot-ti, ci okano ryal, ki jabu, ki jami tic-gu ducu i ot kano lim ma i ot pa Lubaŋa.
Solomon okelo canduk pa Rwot i ot pa Lubaŋa
(1 Luker 8.1-11)
2-Solomon ocoko ludoŋo pa jo Icrael ki ludito wi kaka ducu, ma gin aye lutel wi doggola pa kwarogi ma i kin jo Icrael, ci gubino i Jerucalem pi kwanyo canduk me gicikke pa Rwot ki i gaŋ kal pa Daudi, ma gilwoŋo ni Cion. 3Ci lwak jo Icrael ducu gucokke i nyim kabaka pi nino madito ma tye i dwe me abiro-ni. 4Ludoŋo pa jo Icrael ducu gubino, ci Lulevi gucako tino canduk me gicikke. 5Gutero canduk ki kema me rwatte, kacel ki jami maleŋ ducu ma yam tye i kema; ajwagi ki Lulevi gukelogi. 6Kabaka Solomon ki lwak jo Icrael ducu ma gucokke bote-ni, gubedo i nyim canduk kun gitumo romi ki twoni-gu mapol ma welgi pe kwanne dok pe nene bene. 7Kit meno ajwagi gucako kelo canduk me gicikke pa Rwot wa i kabedone ma i tyelo me ot, en aye kabedo maleŋ makato ducu-ni, ci guketo piny i te bwom lukerubi. 8Lukerubi guyaro bwomgi ka wi kabedo me canduk wek lukerubi guum wi canduk woko kacel ki tal latiŋŋe ducu. 9Dok tal latiŋŋe yam wigi nen ki i kabedo maleŋ ma i nyim kabedo maleŋ ma i tyelo-ni; ento pe gitwero nenogi ki woko; pud gitye kunnu nio wa onyoo. 10-Gin mo onoŋo pe tye i canduk, kono kidi aryo ma apada keken ma yam Moses oketo i iye ki i Koreb, ka ma yam Rwot oketo iye gicikke ki jo Icrael, i kare ma gia ki i lobo Ejipt. 11Ajwagi gukato woko ki i kabedo maleŋ, pien ajwagi ducu ma onoŋo gitye-ni doŋ gutyeko lonnye kekengi, ma pe giparo pi dul ticgi; 12ci Lulevi ducu ma gin luwer, Acap ki Eman, ki Jedutun, ki awobegi, ki utmegigi, onoŋo gurukke ki boŋŋi camanini mabecone, ci gimako atego agoya, ki naŋa ki opuk. Kacel kwedgi obedo ajwagi ma giromo miya acel ki pyeraryo ma gin lukut tumo 13--Tic pa lukut tum ki luwer en aye me ribo dwangi kacel ka pako ki ka pwoyo Rwot, ki dwangi ma winnye maloŋo. I kare ma gucako wer, kacel ki tum ki atego agoya ki jami mukene ducu me wer, pi pako Rwot kun giwero ni,
"Pien en ber,
mar mere ma pe lokke bedo nakanaka,"
ci deyo pa Rwot opoŋo i ot woko, en ot pa Rwot. 14Pienno omiyo ajwagi pe gitwero cuŋ ka tiyo ticgi, pi pol meno, pien deyo pa Rwot noŋo opoŋo i ot pa Lubaŋa woko.


Nwoyo Cik 2:14
14Nia i kare ma waa ki i Kadec-barnea nio ka waŋolo nota ora me Jered onoŋo oromo mwaka pyeradek wiye aboro, nio kwede i kare ma yalwak meno ducu, ma en aye jo ma lulweny, doŋ guto gutum woko ki i gony, kit ma yam Rwot okwoŋo kwede kwoŋ i komgi-ni.


Ejekiel 3:20
20Dok bene ka ce dano ma kite atir olokke woko oweko timo gin ma tye atir, ce otimo bal, ce an aketo ariya mo i nyime, ci en bito, pien onoŋo in pe ijuke, en bito pi balle, ki tic ma atir ma yam en otiyo pe doŋ abipo pire; ento alii me tone abidwoko i wii.


2 Tekwaro 35:18
18Pe tye nino mo madit me Kato (Paska) ma gikwero kit man i Icrael nia i kare pa lanebi Camuel. Dok pe tye laker mo i kin luker me Icrael ma yam okwero nino me Kato (Paska) macalo Yocia okwero, kacel ki ajwagi ki Lulevi, jo Juda ki jo Jerucalem ducu ma onoŋo gubedo tye, ki jo ducu ma gibedo i Jerucalem.


2 Tekwaro 30:6
6Kit meno lukwena gutero waraga pa kabaka ki rwodine guwoto i lobo Icrael ki Juda ducu macalo kabaka ociko, kun giwaco ni, "Wun lwak me Icrael, wudwog cen bot Rwot, Lubaŋa pa Abraim, pa Icaka ki pa Icrael, wek en odwog bot jo mudoŋ i kinwu ma gubwot ki i cin luker me Aciria.


Nia 31
Lubaŋa olwogo Bejalel ki Okoliab
(Nia 35.30–36.1)
1Rwot owaco bot Moses ni, 2"Nen, atyeko lwoŋo nyiŋ Bejalel wod pa Uri, ma wod pa Kur, ma i kaka pa Juda. 3Doŋ atyeko poŋo en ki Cwiny pa Lubaŋa, ki kwiri me tic, ki niaŋ matut, ki ŋec, ki kit tic ducu me diro, 4pi roto cal manyen me tic diro mapatpat, me tic ki jabu, ki ryal, ki mola, 5ki pi ŋolo litino kidi me wel me amwona i kom jabu, ki pi payo bao, ki pi tiyo kit tic ducu me diro. 6Dok nen, atyeko keto Okoliab bene kacel ki en, ma wod pa Akicamak, ma i kaka pa Dan; dok atyeko miyo kwiri me tic bot jo ducu makwiri, wek guti gin ducu ma aciko boti-ni: 7kema me rwatte, ki canduk lok me caden, ki kom me kica ma i wiye, ki jami ma i kema ducu, 8meja ki jami ticce, okar-mac me jabu ma giliyo maber ki jami ticce ducu, keno tyer me odok eceta, 9keno tyer me gitum awaŋa ki jami ticce ducu, otako lwok ki tedi tere, 10boŋŋi aruka ma gitiyo mabeco, boŋŋi aruka maleŋ pa ajwaka Aron, ki boŋŋi aruka pa awobene pi ticgi me bedo ajwagi, 11moo wir ki odok eceta ma ŋwece kur pi kabedo maleŋ. Gibitiyo kit macalo doŋ aciki kwede ducu."
Cabit aye lanyut
12Rwot owaco bot Moses ni, 13"Wac bot jo Icrael ni, 'Wubigwoko cabitta, pien en aye lanyut ma tye i kin an ki wun wa i kare pa likwayowu ducu, wek wuŋe ni an a Rwot, ma alonyowu wubedo maleŋ. 14Wugwok cabit, pien nino-nu leŋ botwu; ka ŋatti mo opyedde i kome, myero gineke woko. Ka ŋat ma otiyo iye tic mo, dano meno waŋe birwenyo woko ki i kin lutugi. 15-Wubitiyo tic nino abicel, ento nino me abiro en aye cabit me yweyo mot, nino maleŋ bot Rwot; ŋat ma otiyo tic mo i cabit gibineko woko. 16Pi meno myero jo Icrael gugwok cabit wa i kare pa likwayogi ducu, macalo gicikke ma bedo matwal. 17-En aye lanyut matwal i kin an ki jo Icrael, ni, Rwot yam otiyo polo ki lobo nino abicel, oywe mot i nino me abiro, oomo iye kero kome.' "
Latin twon me jabu
(Nwo 9.6-29)
18Ka Lubaŋa doŋ otyeko lok ki Moses i wi got Cinai, ci omiye kidi ma apada aryo me lok me caden, kidi ma apada aryo ma Lubaŋa ocoyo ki ciŋe.


Icaya 25:6
6Rwot me mony bitedo karama pi rok ducu i wi got Cion, karama ma gicamo iye riŋo mogo makur, ki mato koŋo vino ma ocek mamit adada, ki riŋo ma miyu, ma moo ma i cogo dwoŋ iye ata, ki koŋo vino ma giliyo woko maber ka doŋ ocek mamit adada.


Ejekiel 32
Koko pi Parao
1I nino dwe, acel, dwe me apar wiye aryo, i mwaka me apar wiye aryo, Rwot oloko kweda. 2Owacci, "Wod pa dano, daŋŋe ki koko pi Parao kabaka me Ejipt, kun iwacce ni, itamo ni ibedo calo labwor i kin rok ducu, ento in ibedo meri calo nyaŋ ma min kulu ma bedo i nam, kun baro dye pii ki i kulu. Irubo pii woko ki coto tyeni, miyo ibala pii ma i kulu-gu woko ducu. 3Rwot Lubaŋa owaco kuman ni, Ka Tok ducu gucokke kacel, abiciko obwona ci amaki kwede woko, ka doŋ amiyo giywayi kwede i wi tura. 4Abiboli woko piny i ŋom, kun acanyi woko matek i ŋom ka maleŋ, ci doŋ amiyo winyo ducu gipye i komi ki lee ducu ma i lobo gibicami woko. 5Abipoŋo wi godi ki nota-gu ducu ki komi mutop. 6Abidyako lobo kadi wa godi bene ki remoni ma mol-li, ma ora kulu ducu bipoŋ woko ki remoni keken. 7-Ka doŋ atyeko neki woko, ci abiumo pol woko, kun amiyo lakalatwene ducu gicido macol licuc; abimiyo pol umo ceŋ woko, ki dwe bene doŋ pe biryeny ma miyo derone caro piny. 8Abikwanyo dero me gin ma ryeny ducu ma tye i polo woko ci amiyo loboni doŋ i colpiny. Man Rwot Lubaŋa ma owaco.
9"Abiryano cwiny jo me rok mapol, ka aterowu i opii i kin lurok i wi lobo ducu ka ma yam onoŋo pe wuŋeyo. 10Abimiyo lwak me rok mapol gibedo ki ur twatwal i komi, ki lukergi bene komgi bimyel ki lworo piri. Ka atiŋo pala lucwanna i nyimgi i kare ma ibilimo iye can-ni, lurok kacel ki lukergi komgi bibedo ka myel amyela cawa ducu, kun noŋo dano acel acel paro pi kwone keken."
11Rwot Lubaŋa owaco kuman ni, "Kabaka me Babilon bibino ci lwenyo i komi ki pala lucwanne. 12Abiweko askari ma gua ki i rok mager ducu giwoto pala lucwangi ci gineko ki lwakki woko. Gibijwero jami ducu ma it ye ka wakke pigi-ni, ci gineko lwakki woko. 13Abineko dyaŋini woko ducu ki i waŋ pii mapatpat, Doŋ dano nyo lee mo bibedo pe matwal ma birubo pii balo woko ki coto doki. 14Abimiyo piine pye mot ci doko maleŋ, dok abimiyo pii ma i kuluni ducu mol mot calo moo ma mol. Man Rwot Lubaŋa ma owaco. 15I kare ma amiyo lobo Ejipt odoko obur ma iye odoŋ nono, dok ka jami ducu ma yam opoŋo loboni doŋ gijwero woko, ka bene aneko jo ducu ma gibedo iye, man bimiyo giŋeyo ni an aye a Rwot. 16Man bilokke doko wer lyel. Mon me rok ducu gibiwero wer man me lyel-li, kun gikok kwede pi Ejipt ki lwakke ducu; gibigoyo wer lyel man ki jami agoya-gu. Man Rwot Lubaŋa ma owaco."
Lobo pa jo muto
17I nino dwe apar wiye abic, dwe me acel, i mwaka me apar wiye aryo, Rwot oloko kweda. 18Owacci, "Wod pa dano kok pi lwak ma gibedo i Ejipt, ci icwalgi kacel ki mon me rok matego gudony piny i lobo pa jo muto, ka ribbe ki jo ma yam doŋ guto giyikogi i lyel kunnu-ni.
19Wac botgi ni,
'Wun dok wubeco wunen mwonya wukato jo mukene woko?
Wuciti, wudony piny wubut i lyel
pa jo ma pe gilirogi.'
20Gibito kacel ki jo ma ginekogi i lweny. Dok bene lweny ma tye-ni giyubo pi neko jo Ejipt ducu. 21Rwodi ma gin cogi oteka gibiloko pigi ki pi jo ma yam konyogi, ma noŋo doŋ gitye i dye lyel, kun giwacci, 'Doŋ gutyeko donyo piny kany, gibuto woko mot, gin jo ma pe gilirogi ma ginekogi i lwenynyi.'
22"Aciria tye kunnu, ki lyel pa askari me monnye bene orume woko dyere. Gin askari-gu ducu ginekogi ki pala lucwan. 23Lyelgi tye piny wa i dye bur ka matut adada, ki askari dul monnye gurumo lyelle woko; gin ducu doŋ ginekogi woko ki pala lucwan, gin jo ma yam nyayo lworo marac i lobo pa jo makwo-ni.
24"Elam bene tye kunnu, kun lwakke ducu gurumo lyelle woko; gin ducu ginekogi woko ki pala lucwan. Ci gudonyo piny i lyel i lobo pa jo muto ma kun pe gilirogi. Gin aye jo ma ginyayo lworo marac i lobo pa jo makwo, ento gibedo ki lewic kacel ki jo ma gidonyo piny i bur. 25Gipeto kitanda pi jo Elam i kin jo ma ginekogi kacel ki lwakke ducu, dok lyel pa askarine orume woko dyere. Gin ducu jo ma pe gilirogi, ginekogi woko ki pala lucwan. Yam lworo i komgi onya i lobo pa jo makwo, ento koni doŋ gibedo ki lewic kacel ki jo ma gidonyo piny i bur; giketogi i kin jo ma ginekogi.
26"Mecek ki Tubal gitye kunnu, kacel ki lwakgi ducu, ki lyel pa askari monygi bene orumogi woko dyere. Gin ducu jo ma pe gilirogi ginekogi woko i lweny ki pala lucwan; pien gubedo ka nyayo lworo marac i lobo pa jo makwo. 27Dano pe miyo botgi woro i kare ma giyikogi, kit macalo gimiyo woro kwede i kare ma giyiko twoni oteka lweny macon, ma giketogi i lyel ma gurukke woko ki jami lwenygi, giteno wigi ki pala lucwangi dok giumo komgi ki kwotgi. Gin twoni oteka magi onoŋo yam gitego mada ma gubedo ka miyo lworo marac omako jo makwo.
28"Meno aye kit macalo jo Ejipt bibuto kwede ma noŋo doŋ ginyotogi woko i kin jo ma pe gilirogi, kacel ki jo ma ginekogi ki pala lucwan.
29"Edom tye kunnu kacel ki lukerre ki rwodine ducu. Gin onoŋo gubedo askari matego mada, ento kombeddi doŋ giyikogi kacel ki jo ma pe gilirogi ma yam ginekogi i lweny.
30"Rwodi me lobo ma: yo tuŋ acam ducu gitye kunnu, ki jo Cidon ducu bene tye kunnu. Tekogi ma yam gitye kwede-ni onoŋo onyaye lworo mada, ento kombeddi doŋ gudonyo i lyel: ki lewic kacel ki jo ma ginekogi i lweny, gubuto doŋ ma pe gilirogi. Doŋ gibedo ki lewic kacel ki jo ma gidonyo piny i bur.
31"Ka Parao kabaka me Ejipt onenogi ducu, cwinye bikwe pi tone kekene ki pi to pa askari me monnye ma ginekogi woko i lweny-nyi." Man Rwot Lubaŋa ma owaco.
32"An aye ma amiyo kabaka me Ejipt onyayo lworo i kom jo makwo, ento kombeddi en kacel ki askari me monnye gibinekogi woko ci gipyelogi i lyel i kinjo ma pe gilirogi, ma ginekogi i lweny, Parao kacel ki lwakke ducu." Man Rwot Lubaŋa ma owaco.


Jeremia 51:12
12Wutwe bendera ocuŋ ma nyuto lweny i kom cel me Babilon. Wucuk cwiny lukur-piny pe gubed lwor! Wupok lukur-piny woko i kabedo mapatpat. Wumi jo mukanne woko guki piny!"
Rwot doŋ otyeko timo gin ma yam en oyubbe ni ebitimo, gin ma yam en oloko ni ebitimo i kom jo ma gibedo i Babilon.


1 Luker 12:32
32Dok oketo nino madit obedo i dwe me aboro, i kom nino dwe apar wiye abic, ma rom ki nino madit ma bedo i Juda-ni, ci ocako tyero gitum i kom ke no tyer. Obedo ka tiyo kit meno i Betel, kun tyero gitum bot cal litino twoni ma en otiyo-ni. Dok oketo i Betel ajwagi ma okwanyo ki i kabedo me woro Lubaŋa i wi godi ma en oyubo-ni.


Jabuli 83
Lega pi tyeko lukwor pa jo Icrael woko
1Ai Lubaŋa, pe iliŋ;
pe ibed mot ki kuc ma iliŋ woko, ai Lubaŋa!
2Nen lukworri gitye ka timo gin marac;
jo ma gidagi-ni doŋ gujemo woko.
3Gitye ka yubo yub mogo i muŋ i kom lwakki;
gicokke kacel giporo lok i kom joni ma doŋ igwokogi woko-ni.
4Giwacci, "Wubin, wek watyek rokgi woko;
wek pe doŋ gipo pi nyiŋ Icrael matwal!"
5Iyo, gin ducu gipiro lok ki cwiny acel;
dok bene giketo gicikke i kingi me lweny i komi.
6Gin jo Edom, ki jo Icmael, jo Moab ki jo Agri,
7jo Gebal, jo Ammon ki jo Amalek,
jo Piliciti ki jo ma gibedo i Turo.
8Jo Aciria bene onoŋo guribbe kwedgi;
gin aye dul mony matek pa likwayo pa Lot.
9-Tim gin ma itimo i kom jo Midian-ni i komgi,
macalo itimo i kom Cicera ki Jabin i dog kulu Kicon,
10ma gityekogi woko i En-dor,
ma gudoko macalo cet dyaŋ ma gionyo i poto.
11-Mi luditogi me awora gubed calo Oreb ki Jeeb,
dok ilo rwodigi woko macalo iloyo Jeba ki Jalmuna;
12ma guwacci "Wek wakwanyu obed piwa kenwa,
en olet pa Lubaŋa-ni."
13Ai Lubaŋana, mi gubed macalo apwa ma yamo lapiru kolo,
calo cuŋ kaŋ ma yamo tero.
14Kit macalo mac waŋo kwede buŋa,
dok macalo leb mac ma tye ka lyel i wi godi,
15in bene ibiryemogi ki yamo matek gicito woko kit meno,
ci ibimiyo yamo lapiru mager kodo miyogi lworo ki myelkom.
16Mi lewic omakgi, ai Rwot;
wek gulokke guyenyi ci guti boti.
17Wek giket lewic i komgi dok omi cwinygi oballe woko,
wek guto i can ki lewic madwoŋ.
18Wek guŋe ni, in keni aye ma nyiŋi Rwot,
in aye ŋat Mamalo Twal ma loyo wi lobo-ni ducu.


Nekemia 3
Kit ma gipoko kwede cel me gag i kin lutic
1Eliacib ma ajwaka madit, ki ajwagi ma gin utmegine, gugero Dogcel me Romo, Gukwero wek obed maleŋ dok guketo kikane. Gugero nio wa i lubele me Miya ki Lubele ma gilwoŋo Kananel. 2Jo Jeriko gugero dul mukene ma cok kwede ki Jakur wod pa Imri ogero bene dul ma lubo enno.
3Likwayo pa Acena gugero dogcel me Rec; guriyo baone ka guketo kikane, bolti, ki rii me doggola me lorone. 4Dano ma olubogi obedo Meremot wod pa Uria, ma wod pa Kakoj, ma oyubo dul ma i ŋete. Dano ma oyubo dul ma i ŋete obedo Meculam wod pa Berekia ma wod pa Mecejabel. Dano mukene ma oyu bo dul ma i ŋete obedo Jadok wod pa Baana. 5Jo ma guyubo dul mukene ma i ŋete malubo gin aye jo Tekoa, ento luditogi me awora pe guye tiyo tic mapek ma jo ma loyogi gumiyogi.
6Ka dok Joyada wod pa Pacea, ki Meculam wod pa Beeodeya guyubo Dogcel Macon: guriyo baone ka guketo kikane, ki bolti ki rii me doggola me lorone. 7Jo ma guyubo dul mukene ma i ŋete obedo Melatia jo Gibeon, ki Jadon jo Meronot kacel ki jo ma i gaŋi me Gibeon ki Mijpa, ma gitye i te loc pa laloc me lobo ma Loka Kulu. 8Ujiel wod pa Karaya ma en latet jabu bene oyubo dul mukene ma i ŋete. Ŋat mukene ma olube obedo Anarua ma layub moo ma ŋwece kur, oyubo dul mukene; ci guroco Jerucalem odwogo kakare nio kwede wa i kom cel malacce. 9Ŋat mukene ma olubogi en aye Repaya wod pa Kur, ma en loyo nucu lobo ma orumo Jerucalem, en bene oyu bo dul nukene. 10Ŋat mukene ma olubo obedo Jedaya wod pa Karumap, en oyubo mere dul ma okemo ode; ki ŋat ma olube obedo Katuc wod pa Kacabneya, en oyubo dul mukene. 11Ki Malkija wod pa Karim ki Kacub wod pa Pakat-moab guyubo dul mukene ki cel Gogo me Keno me tedo mugati ducu. 12Ŋat mukene ma olubo obedo Calum wod pa Kalokeci, ma loyo nucu lobo ma orumo Jerucalem, en oyu bo dul mukene ki anyirane bene gukonye.
13Kanun ki jo ma gibedo i Janoa guyubo dogcel ma cito i nota. Guroco cel odok kakare ka guketo kikane, ki bolti ki rii me doggola me lorone, ka guyubo cel gogo ma borre romo yadi miya abic, nio kwede wa i dogcel ma cito wi odur.
14Malkija wod pa Recab, ma laloc me lobo ma orumo Bet-akerem, oyubo dogcel ma cito wi odur; ogero odoco ka oketo kikane, ki bolti ki rii me doggola me lorone ducu.
15Calum wod pa Kolkoje, laloc me lobo Mijpa, oyubo Dogcel me Waŋ It; ogero odoco dok oumo wiye ka oketo kikane, ki bolti ki rii me doggola me lorone ducu; ka dok en ogero cel orumo Kut Cela ma cok ki po to pa kabaka, nio kwede wa i rwom ma lor piny nia ki i gaŋ kal pa Daudi. 16Ŋat ma olubo en obedo Nekemia wod pa Ajbuk, ma laloc me nucu lobo Bet-jur; en oyubo ka ma okemme ki Lyel pa Daudi, ma cok ki kut ma gikwinyo akwinya ki ciŋ, yo tuŋ odi pa twoni oteka lweny.
Lulevi ma gubedo ka tiyo tic i kom cel
17Jo ma olubo en obedo Lulevi magi: Rekum wod pa Bani, ki ŋat ma olube obedo Kacabia, ma laloc me nucu lobo ma orumo Keila; guyubo pi nyiŋ lobone. 18Lacen utmegigi bene guyubo, gin ene: Bavai wod pa Kenadad, ma laloc me nucu lobo ma orumo Keila. 19Ŋat ma lubo en obedo Ejer wod pa Yecwa, ma laloc me Mijpa; en oyubo dulle me aryone mukene mukemme ki ot kano jami lweny me mony ma i twok cel. 20Dano ma olubo en obedo Baruk wod pa Jabai; en oyubo dulle mukene nia ki i twokke ma yo tuŋ doggola me ot pa Eliacib ajwaka madit. 21Dano ma olubo en obedo Meremot wod pa Uria, ma wod pa Kakoj; oyubo dul ot mukene nia ki i doggola me ot pa Eliacib nio wa i agikki ot.
Ajwagi ma gutiyo tic i kom cel
22Jo ma gulube obedo ajwagi, jo ma gibedo i lobo bar; guyubo dul mukene. 23Jo ma olubogi obedo Benjamin ki Kacub; guyubo dul mukemo ot megi. Ŋat ma olubogi obedo Ajaria wod pa Maceya, ma wod pa Anania ma oyubo mere ki yo tuŋ ode kikome. 24Dano ma olubo en obedo Binui wod pa Kenadad; en oyubo dul mukene, nia ki i kom ot pa Ajaria nio kwede i twok cel 25nio kwede ka ma ogonne. Ka Palal wod pa Ujai oyu bo gulle ma i iye, kacel ki cel ma ocudo malo mukemo ot pa kabaka ma i dyekal pa: lukur-piny, Dano ma olubo en obedo Pedaya wod pa Paroc. 26Lutic i ot pa Lubaŋa ma gibedo i kom Opel, guyubo dulle mu kene mukemo Dogcel me Pii tuŋ wokceŋ, mukemo dul cel ma ocudo malo
Lugedo mukene
27Jo ma gulubo en obedo jo Tekoa; guyubo dul mukene mukemo cel gogo madit ma wiye ocudo malo likuŋ nio kwede wa i kom cel ma cok ki Opel. 28Ajwagi guyubo ka wi Dogcel me Aguragura, kun ŋat acel acel yu bo mukemo tuŋ ode kikome. 29Ŋat ma olubogi obedo Jadok wod pa Imer ma oyubo mere ka ma okemo ode kikome. Ŋat ma olubo en obedo Cemaya wod pa Cekania, ma lagwok dogcel ma tuŋ wokceŋ: en oyubo bene dul mu kene. 30Jo ma gulube obedo Anania wod pa Celemia, ki Kanun wod pa Jalap me abicelle; guyubo dul mukene, ŋat ma olubo en obedo Meculam wod pa Berekia ma oyubo ka ma okemo kicikane. 31Ŋat mulubo en obedo Malkija, ŋat acel i kom lutet jabu; en oyubo dul mu kene nia ki i ot pa lutic i ot pa Lubaŋa ki pa lucat-wil, ma okemo dogcel me coyo nyiŋ jo nio kwede wa i kicika ma malo ma i twoke. 32I kin kicika ma malo ma i twoke ki Dogcel me Romo, jo ma giliyo jabu, ki lucatwil aye guyubo dul mukene.


Icaya 45:20
Rwot ki cal jogi me Babilon
20Rwot owaco ni, "Wucokke kacel, ci wubin,
wubin wunyik cok,
wun jo me rok mapatpat ma doŋ wubwot.
Jo ma bedo ka tiŋo cal jogi ma gipayo apaya
gin jo ma pe giniaŋ gin mo kadi ki acel;
gubedo ka lego cal jok ma pe twero larogi-ni.


Carolok 30
Gin ma Agur oneno
1Magi aye gin lok ma Agur wod pa Jake me Maca oloko.
Dano meno waco kit man bot Itiel, bot Itiel ki Ukal:
2Adada an doŋ amiŋ makato ducu, pe aromo bedo dano.
Pe atye ki kit niaŋ mo wacel macalo dano.
3Pe apwonyo lok me ryeko,
dok pe aŋeyo Lubaŋa ma en ŋat Maleŋ-ŋi.
4Aŋa ma oito i wi polo ka dok odwogo piny i lobo kany?
Aŋa ma otyeko mako yamo i ciŋe-ni?
Aŋa ma oboyo pii ki boŋo?
Aŋa ma oketo agikki lobo ducu ma tye-ni?
Nyiŋe aŋa, ki nyiŋ latinne kono aŋa, ka iŋeyo?
5Lubaŋa cobo lok ma en ociko ada;
en tye macalo kwot pa jo ma giriŋo gilaro bote.
6Pe imed lok mukene ma pe en owaco i kom lokke ma en owaco,
miyo en bijuki dok nyuto ka maleŋ ni in lagoba.
7Lubaŋa, alegi imiya jami a ryo ma pud peya ato:
8Kwany lok me bwola ki goba woko ki i doga;
pe amito imiya abed lacan nyo lalonyo;
ento amito imiya cam ma romo pita.
9Ka abibedo ki cam madwoŋ mukato kare, miyo abikweri woko,
kun awacci, "Rwot en aŋa?"
dok pe myero abed lacan, miyo akwalo kwo,
miyo abipyedo nyiŋ Lubaŋana.
10Pe myero inoŋ latic bot rwode, miyo biceni, d
ok miyo gibinoŋo bal i komi.
11Tye jo mukene ma giloko lok me ceno wongi
dok giloko lok marac i kom megigi.
12Tye jo mukene ma ginenne kekengi ni gitye laboŋo bal mo i komgi,
ento noŋo pe gilonyogi ki i kom cilo me bal ma gitye kwede.
13Tye jo mukene ma gilyerre kun gitamo ni gin aye giber makato,
dok gikette malo i rwom me dito pigi kengi!
14Tye jo mukene ma Lakgi bit calo pala lucwan,
lakgi calo pala,
ma gineko ki Lucan gityeko woko ducu ki i lobo,
gijwero bene jo ma piny obwoyogi woko ducu ki i kin dano.
15Kwidi karadini tye ki anyirane aryo,
ma gikok ni, "Miwa, miwa."
Tye jami adek ma pe twero yeŋ;
tye jami aŋwen kiilu ma pe giwacci,
"Oromo":
16lyel, dako ma lalur,
ŋom ma cwiyo pii madwoŋ,
ki mac ma lyel ma pe twero waco bene ni, "Oromo."
17Dano ma ŋalo wonne ki ŋat ma cayo minne,
agak ma i laora kulu gibitiŋe woko dok acut bicamo kome woko.
18Tye jami aŋwen ma abedo ki ur madit i komgi;
dok pe aniaŋ kitgi, gin ene:
19Kit ma ocur tuk kwede ki i polo,
kit ma twol mol kwede ki i kom got,
kit ma mel woto kwede i dye nam madit,
ki kit ma laco gin ki nyako gibedo kwede.
20Man aye kit pa dako ma lakwele:
en timo abor, lwoko kome woko, ci wacci, "An pe atimo bal mo,"
21Tye jami adek ma miyo lobo yeŋŋe;
tye jami aŋwen kulu ma lobo kikome pe twero ciro:
22opii ka odoko kabaka,
lamiŋ ka oyeŋ ki cam,
23nyako ma gidagi, ka ginyomo woko,
ki nyako aŋeca ka oleyo ka tyen min ot.
24Tye jami aŋwen i wi lobo-ni ma gitiŋo,
ento gitye ki ryeko madwoŋ:
25Ŋiniŋini pe gitek,
ento gicoko cam me acamagi kare me oro;
26okile pe gitwoni oteka,
ento kabedogi tye i kom got;
27bonyo pe tye ki kabaka mo
ento pud gitwarre kun gilubbe aluba i dul ki dul.
28Itwero mako lagwe i ciŋi,
ento pud ibinoŋo ni lagwe tye i gaŋ pa luker.
29Tye jami adek ma nen me deyo ka gitye ka wot;
tye jami aŋwen ma gurye aryeya i rek ka giwoto:
30labwor keken aye ma tye twon oteka makato lee mu kene ducu
dok pe loko ŋeye ki lee mo wacel;
31twon gweno ma lanywar, nyok dyel,
ki kabaka ma tye ka wot ma ŋatte aŋata i nyim lwakke.
32Ka ce onoŋo miŋ omaki, ma ibedo ka kette malo piri keni,
nyo ka ibedo ka tamo gin marac, myero ijuk lebi cut.
33Ka ipwayo cak dyaŋ ci inoŋo moo,
ka imako umi idiyo matek ci remo katti cut,
dok ka itugo kiniga ki i cwiny dano mo, nyayo lweny cut.


NGO MA ONONGO IN IBITIMO?
Go kong ni: David tye ka wot i caro mo i dyewor ma piny-nye col adada. Dong, kit ma piny col tutwal-li, en pe twero neno odi ki yo maber. En oniang ni erweny woko. Nen calo ongak i yo ma myero pe olubi.
Kono in aye ibed David, ngo ma onongo ibitimo?
TAM KONG!
Itwero yero me timo jami mogo:
Penyo ngat mo wek onyutti yo.
Tic ki toc me menyo yo.
Medde ameda ki wot, kun igeno ni ibio ka ma icito iye-ni.
Ngene kene ni tam me adek-ke aye ma dong konye peke loyo.
Tam me aryone olo ber loyo tam me acel pienni ibibedo ki toc kare ducu ka itye ka wot, kun konyi me menyo yoni.
Baibul romo konyi i yo acel-li!
Buk man ma pud dong kipoko loyo-ni twero
mini tira ma konyi me lweny ki peko me kwo
konyi me niang ngat ma ibedo ki me yubo kiti
nyutti kit me bedo ki kwo ma pud dong ber loyo
GAMO LAPENY MA PIGI TEGO MA MAKO KWO
Cakke ma wan pud watino, wapenyo lapeny.
Pingo polo tye ma bulu?
Lakalatwe mono kiyubo ki ngo?
Lacen, wacako penyo lapeny ma mako lobo-ni.
Pingo dano to?
Ket ni lagamgi onongo tye wacon i Baibul kono?
Jo mapol giwacci Baibul opong ki lok me ododo ma tere pe, ni lokke dong karene okato woko, nyo lokke niang iye tek ma pe larre. Ento meno obedo lok ada i kom Baibul, nyo obedo gin ma dano gitamo i kom Baibul?
Me labolle, dano gitamo ni Baibul wacci Lubanga aye doro lobo man. Ento meno twere nining? Lobo-ni dong tye marac ma okato ka wange woko! Opong ki arem cwiny ki deno can, two ki to, can lim, ki peko ma poto atura. Lubanga ma lamar twero timo jami magi nining?
Tika imito ngeyo lagamme? Gin ma Baibul waco i kom ngat ma doro lobo man twero keli ur!
Oromo bedo ni iniang ni tam ma kimiyo i brocuwa man jenge i Baibul. Lucaden pa Jehovah gipe ki akalakala mo ni Baibul aye miniwa tira ma genne. Man obedo lok ada pien ni Baibul "gicoyo pi teko pa cwiny pa Lubanga. Konyo me pwony, me juko dano, me tiro kit pa dano." (2 Temceo 3:16, 17) Pore piri me ngiyo buk man ma dong orii loyo


Nia 7
1Rwot owaco bot Moses ni, "Nen aketi macalo Lubaŋa bot Parao, ki omeru Aron bibedo lanebini. 2In ibiloko lok ducu ma aciko boti; ci omeru Aron bitito bot Parao pi weko jo Icrael gua woko ki i lobone. 3-Ento abijiŋo cwiny Parao doko nwaŋ, abimedo lwak lanyut ki taŋo i lobo Ejipt. 4Parao pe biwinyo lokki; abiketo ciŋa i kom Ejipt, ci abikwanyo monnya, jona, ma gin aye likwayo pa Icrael, ki i Ejipt, pi kop madito ma abiŋolo i wiye. 5Jo Ejipt gibiŋeyo ni an a Rwot, ka abiryeyo ciŋa i kom lobo Ejipt pi kwanyo jo Icrael woko ki i kingi." 6Moses ki Aron gutimo kit ma Rwot ocikogi. 7Moses onoŋo mwaka me ditte romo pyeraboro, ki pa Aron pyeraboro wiye adek, i kare ma gubedo ka lok ki Parao-ni.
Odoo pa Aron
8Rwot dok oloko ki Moses ki Aron ni, 9"Ka Parao owaco botwu ni, 'Wunyut ada mewu pi tiyo taŋo,' ci ibiwaco ki Aron ni, 'Kwany odooni, ibol piny i nyim Parao, wek olokke odok twol.'" 10Kit meno Moses ki Aron gucito bot Parao gutiyo kit ma Rwot ocikogi kwede; Aron obolo odoone piny i nyim Parao ki luticce, ci olokke odoko twol. 11Ci Parao olwoŋo jo ma luryeko ki lutal, ma gin lutyet ma i Ejipt, gin bene gutimo ma rom meno ki ryekogi. 12Pien ŋat acel acel obolo odoone piny, ci gulokke gudoko twol, ento odoo pa Aron omwonyogi woko ducu. 13Ento cwiny Parao pud obedo tek aye, pe omedo ki winyogi kit ma Rwot owaco-ni.
Gemo-me remo
14Rwot dok owaco bot Moses ni, "Cwiny Parao odoko nwaŋ, okwero weko dano ocito. 15Cit odiko bot Parao macalo en cito i dog kulu-ni; cit ikur en i ŋet kulu, mak odoo i ciŋi, ma yam olokke odoko twol-li. 16Ci ibiwacce ni, 'Rwot Lubaŋa pa jo Ibru ocwala boti, kun waco ni, Wek jona guciti, wek guti bota i tim, dok nen, in peya iworo doga. 17-Ci Rwot doŋ owaco kuman ni, Pi lok man bimiyo iŋeyo ni an a Rwot: nen, abigoyo pii ma tye i kulu Nail ki odoo ma tye i ciŋa-ni, ci pii bilokke doko remo, 18ci rec ma i Nail gibikato woko, kulu Nail bilokke doko ma ŋwe coo, dok jo Ejipt cwinygi bikwero mato pii ma i kulu Nail woko.' " 19Rwot owaco bot Moses ni, "Wac ki Aron ni 'Kwany odooni ci irye ciŋi i wi pii me Ejipt, i wi kulugi, i wi kulu akwinyagi, i wi kabedo ducu ka ma pii opoŋ iye, wek gulokke gudok remo; wek remo orom i lobo Ejipt ducu ki atabo weer ducu, ki i agulu godi ducu.' "
20Moses ki Aron gutimo macalo Rwot ocikogi. Aron otiŋo odoone malo ki i nyim Parao ki luticce; ci ogoyo ki pii ma i kulu Nail, ci pii ducu ma i kulu Nail olokke odoko remo. 21Rec ma i kulu Nail gucako to woko, ci kulu Nail odoko ŋwe coo; pienno jo Ejipt pe doŋ gitwero mato pii ma i kulu Nail; dok remo oromo i lobo Ejipt ducu. 22Ento lutyet me Ejipt bene gutimo ma rom meno ki ryekogi; omiyo cwiny Parao odoko nwaŋ aye, okwero winyogi woko, kit ma Rwot owaco-ni. 23Parao olokke odok i ode, kun pe cwinye paro kadi pi man. 24Jo Ejipt ducu gubedo ka kwinyo pii me amata i ŋet kulu Nail, pien pe doŋ gitwero mato pii ma i kulu Nail.
Gemo ogwal
25Ka nino okato abiro nia ma Rwot ogoyo kulu Nail.


2 Camuel 10:6
6Ka jo Ammon guneno ni pigi odoko ŋwe marac bot Daudi, ci gucwalo dano ka wilo jo Ciria ma i Betrekob, ki jo Ciria ma i Joba, gukelo askari alip pyeraryo ma giwoto ki tyengi, ki kabaka me Maaka ma obino ki dano alip acel, ki jo Tob ma giromo alip apar wiye aryo.


Tic Pa Lukwena 18:2
2Kunnu en onoŋo Lajudaya mo ma nyiŋe Akwila ma ginywalo i Ponto, ma pud obino kenyo abina nia ki i Itali kacel ki dakone Pricikila, pien laloc madit Kalaudio onoŋo ociko ni Lujudaya ducu myero gua woko ki i Roma. Paulo ocito ka limogi ci obedo botgi,


Jeremia 49:19
19Nen, abibino macalo labwor ma bino i dye olet romi kun a ki i buŋa ma yatte oculle Likiŋ ma tye i dog kulu Jordan, abimiyo jo Edom giriŋo woko ki i lobogi, Doŋ lacen dano mo ma ayero ni obed latel aye biloyo rok meno. Aŋa ma gitwero poro ki an? Aŋa ma twero ette ka lwoŋa pi lweny? Kit lakwat aŋo mono ma twero cuŋ i nyima?


Nwoyo Cik 17
1"Pe wubitumo bot Rwot Lubaŋawu twon nyo romo nyo dyel mo ma kome ki mwonyo, nyo ma tye ki kit ŋolo mo, pien meno aye bedo me kwer bot Rwot Lubaŋawu.
2"Gwok nyo gibinoŋo dano mo i gaŋ mo ma Rwot Lubaŋawu bimiyowu, laco nyo dako, ma otimo gin ma nen marac i waŋ Rwot Lubaŋawu pi taro gicikkene, 3-ce ocito ka woro lwak lubaŋa mukene, nyo ceŋ nyo dwe nyo gin mo ma i kin mony me polo ci oryebbe piny i nyimgi, ma en aye gin ma Rwot ociko ni pe myero gitim. 4Ka doŋ gitito lokke botwu ci wuwinyo, wubipenyo lokke motmot, Ka ce lokke tye ada ma ŋene atir ni gin me kwer macalo meno otimme i Icrael, 5wubikelo laco meno nyo dako meno ma otimo bal marac-ci i dog gaŋ, ci wubicelo ki got wuneko woko. 6-Dano meno gineko pi lok pa lucaden aryo nyo adek; dano mo pe gibineko pi lok pa lacaden acel keken. 7-Dok ciŋ lucaden aye bikwoŋo poto i kom dano meno me neke, ka lacen ciŋ lwak bipoto i kome. Kit meno miyo wubijwero gin marac woko ki i kinwu.
Pido i nyim ajwagi ma Lulevi
8"Ka ce pido mo onen i kinwu ma ŋolone oloyowu, macalo poko kin kit nek mapatpat, nyo lok kom twer ma dano mo-ni tye kwede i nyim cik, nyo lok kom ret ma dano mo oketo i kom lawote, kit pido mo ma twero nen i gaŋiwu ma ŋolone tek loyowu, ci wubia wucito i kabedo ma Rwot Lubaŋawu oyero-ni. 9Wubicito bot ajwagi ma Lulevi, ki bot laŋolkop ma tye ka tic i kare meno, wubipenyogi ci gibititowu kit ŋolle. 10Wubilubo kit ma gitito botwu i kabedo ma Rwot biyero; wubigwokke wek wuti kit gin ducu ma gicikowu kwede. 11Wubitiyo kun wulubo kit pwony ducu ma gipwonyowu kwede, muporo kit ŋol ma gin guŋolo. Pe wubikwero lubo lok ma gin guŋolo, ento wubilubo kun pe wuŋak woko yo tuŋ acuc nyo tuŋ acam. 12Dano ma lanywar ma okwero woro dog ajwaka ma ocuŋ ka tic i nyim Rwot Lubaŋawu, nyo dog laŋolkop, dano meno bito; kit meno miyo wubijwero gin marac woko ki i kinwu. 13Lwak ducu gibiwinyo pire, ci miyogi lworo, miyo ŋat mo pe dok bitimo tim anywar macalo meno.
Pwony ma mako kom kabaka
14-"I kare ma doŋ wuo i lobo ma Rwot Lubaŋawu bimiyowu, ma doŋ wucamo wubedo iye, gwok nyo wubiwacci, 'Waket kabaka me loyowa, kit ma rok ducu ma gurumowa tye kwedeni.' 15Doŋ ka wuketo kabaka ma loyowu myero wunen ni obedo dano ma Rwot Lubaŋawu oyero. Myero obed ŋat mo i kin utmegiwu; pe wuket larok olowu ma pe rokwu kikome. 16-En pe obed ka coko lwak aguragura pire kene, pe omi lwak odok cen i Ejipt pi wilo aguragura, pien Rwot yam owaco botwu ni, 'Pe wubidok cen kunnu matwal.' 17-Pe onyom mon mapol, miyo ŋako cwinye woko; pe bene ocok lonyo madwoŋ pire kene.
18"Ka doŋ obedo i wi komkerre, ci bicoyo lok me cik man ducu i buk kun kwanyo lokke ki i buk ma ajwagi ma Lulevi gwoko-ni. 19En bibedo kwede ci bedo ka kwanone pi kare me kwone ducu, wek opwony lworo Rwot Lubaŋane pi gwoko lok ducu ma tye i cik man ki lubo gin ducu ma Rwot ociko, 20wek pe obed ka wakke i cwinye ni edit ekato omegine, dok pe oŋak owek cik woko, pe odok yo tuŋ acuc nyo yo tuŋ acam, wek omedde bedo i kerre nakanaka, en ki likwaye i Icrael.


2 Luker 12
1I mwaka me abiro me loc pa Yeko, en aye Yekoac ocako iye loc i Jerucalem pi mwaka pyeraŋwen. Nyiŋ minne Jibia me Beer-ceba. 2Yekoac obedo tiyo gin ma nen atir i wan Rwot i kare me kwone ducu, pien ajwaka Yekoyada obedo ka pwonyo en. 3Kadi bed kumeno, wan jogi ma i wi godi pe omukogi woko; lwak pud gumedde ka tumo gitum ki waŋo odok eceta i waŋ jogi ma i wi godi.
4-Yekoac owaco bot ajwagi ni, "Lim ducu me jami maleŋ ma gikelogi i ot pa Rwot, en aye lim ma gijogo ma noŋo giŋolo i wi dano acel acel, lim me ajog ma jo gukelo kit ma giŋolo, ki lim ma dano kela i ot pa Rwot kit ma cwinye opwoyo, 5wek ajwagi guter, kun dano acel acel gamo ki bot jo ma en ŋeyogi, wek guyub ki ot ka ma ginoŋo ni mito ayuba." 6Ento oo i mwaka me pyeraryo wiye adekke me loc pa kabaka Yekoac, onoŋo ajwagi peya guyubo ot ka mo. 7Mumiyo kabaka Yekoac olwoŋo ajwaka Yekoyada ki ajwagi mukene, openyogi ni, "Piŋo pe wubedo ka yubo ot Kombeddi pe doŋ wugam lim mo ki bot jo ma wuŋeyogi, ento wucwal lim ma tye-ni me layub ot." 8Kit meno ajwagi gucako ye ni pe doŋ gibigamo lim ki hot lwak, dok pe gibiyubo ot bene.
9Ajwaka Yekoyada ocako kwanyo canduk mo, otuco wiye, ci oguro i ŋet keno tyer ki i yo tuŋ acuc, ka idonyo i ot; ci ajwagi ma gikuro doggola giketo iye lim ducu ma dano gikelo i ot pa Rwot. 10Ka ce guneno ni lim tye i canduk madwoŋ, ci karan pa kabaka, ki ajwaka madit, gibino gikwano lim ma ginoŋo i ot pa Rwot ci gitweyo i kicaa. 11Ka dok gimiyo limma gipimoni i ciŋ lutic ma giloyo dog tic me ot pa Rwot; ci gin gicako miyone bot lupac ki lugedo ma gitiyo i kom ot pa Rwot, 12ki bot lugedo ki godi ki lupa-godi, kacel ki pi wilo bao ki godi ma gimuko pi yubo ot ka ma oballe, ki pi lim ducu ma mitte pi yubo ot. 13Ento lim ma gikelo i ot pa Rwot pe gitiyo kwede becen me ryal, nyo magac, nyo atabo, nyo tum nyo jami me jabu nyo me ryal mo me tic kwede i ot pa Rwot, 14pien lim meno onoŋo gimiyo bot lutic ma gitye ka yubo kwede ot pa Rwot. 15-Pe gubedoka penyo lok kom lim ki bot jo ma gimiyo lim i ciŋgi pi culo lutic, pien gubedo ka tic kwede ki gen. 16-Lim mua ki i kom gitum me tino alii, ki lim mua ki i kom gitum pi bal, pe gitero i ot pa Rwot; meno bedo lim pa ajwagi.
17I kare meno Kajael kabaka me Ciria ocito olwenyo i kom Gat, ci oloyo, Ento ka Kajael ociko waŋe me ci to ka lweny i kom Jerucalem, 18ci Yekoac kabaka me Juda ocako kwanyo mot ma yam gidyero ducu, ma kwarine Yekocapat ki Jekoram ki Akajia ma luker pa Juda yam gudyero, ki mot ma en kikome odyero, kacel ki lwak jabu ducu ma ginoŋo i ot kano lim ma i ot pa Rwot ki i ot pa kabaka, ci ocwalo wa bot Kajael kabaka me Ciria. Ka Kajael oa woko ki i Jerucalem ocito woko.
19Lok kom Yoaci mudoŋŋe ducu, ki gin ducu ma otiyo, gityeko coyone i buk me Tekwaro pa Luker me Juda. 20Luticce gujemo, gupiro lok, ci guneko Yoaci i ot ma i Millo, ki i korayo ma dok i Cilla. 21Luticce ma guneke gin aye Jojakar wod pa Cimeat ki Yekojabad wod pa Comer. Giyiko en kacel ki kwarine i gaŋ kai pa Daudi, ci wode Amajia oleyo ka tyene.


Ejekiel 46:14
14Dok bene myero omi gityer me moko kwon kacel ki gitum awaŋa i odiko odiko, acel me abicel me epa, ki moo cupa adek wek okwe moko woko, ma gimiyo calo gityer me moko kwon bot Rwot. Man aye cik ma myero gilubi pi gitum awaŋa ma gityero nino ducu.


Jeremia 34
Lok pa Jeremia ma oloko bot Jedekia
1-Rwot oloko ki Jeremia i kare ma Nebukadnejar kabaka me Babilon ki dul monnye, ki dul mony pa lurok ducu ki jo me rok ducu mapatpat ma gitye i te locce, onoŋo gitye ka lweny i kom Jerucalem ki i gaŋi ducu ma gurumo macokcok kwede. 2Rwot Lubaŋa pa Icrael, owaco bot Jeremia ni ocit owac ki Jedekia kabaka me Juda ni, "Nen, abemiyo gaŋ man woko i cin kabaka me Babilon, ci en biwaŋo woko licwic ki mac. 3Pe ibibwot ki i ciŋe, Gibimaki woko ci gimii bote. Ibineno kabaka me Babilon ki waŋi dok bene ibilok kwede Waŋ ki waŋ; ci i kare meno gibiteri woko i Babilon. 4Kabaka Jedekia, winy gin ma an Rwot atye ka wacone mukemo in. Pe gibineki i lweny ki pala lucwan. 5In ibito ki kuc, dok kit macalo gu bedo ka wano aŋwece i kare ma giyiko kwarowu, ma onoŋo gin luker ma gukwoŋo nyimwu, kit meno dano bene gibiwaŋo gin ma ŋwece kur piri, Gibikoki kun giwacci, 'Kabakawa doŋ oto woko do!' An Rwot doŋ atyeko loko lok man."
6Cutcut lanebi Jeremia otito lok man bot Jedekia kabaka me Juda ki i Jerucalem, 7i kare ma dul mony pa kabaka me Babilon tye ka lweny i kom Jerucalem ki i kom gaŋi ducu me Juda ma yam giweko gudoŋ, Lakic ki Ajeka; magi keken aye onoŋo gubedo gaŋi ma girumo ki cel gogo ma gudoŋ i Juda.
Jo Juda gubwolo opiigi
8Rwot oloko ki Jeremia lacen i kare ma doŋ kabaka Jedekia otyeko keto gicikke ki jo ducu ma i Jerucalem me tito pi gonyo opiigi woko. 9Guketo gicikke ni dano acel acel bigonyo opiine ma gin jo Ibru, laco kacel ki dako, wek ŋat mo pe olok Lajudaya lawote obed opii. 10Ci dano ducu kacel ki lutelgi gumoko gicikke meno pi gonyo opiigi woko, pe dok me makogi wek gubed opii tyen me aryo. Gugonyo opiigi woko guweko gucito gire. 11Ento lacen dok gumako opii ma co ki ma mon, gumakogi gudwokogi cen kun yam gugonyogi woko, ci gumiyo gudok i te locgi macalo opii.
12I kare meno en aye Rwot. 13Lubaŋa pa Icrael, owaco bot Jeremia ni, "Yam aketo gicikke ki kwarowu i kare ma akwanyogi ki i lobo Ejipt, ki i ot me can. Awaco botgi ni, 14-i tum mwaka me abicel dano acel acel myero ogony Laibru lawote ma yam gicato bote macalo opii ma doŋ otyeko tic bote pi mwaka abicel; myero gugonygi woko wek doŋ pe guti botgi. Ento kwarowu yam pe guketo cwinygi i lokka dok bene pe guciko itgi me winyone. 15Ento i kare ma okato macokcok-ki onoŋo wun Wuŋut ci wutiyo gin ma tye atir i waŋa kun wutito lok me gonyo opiiwu, dano acel acel ki lawote, dok bene wuketo gicikke i nyima i ot ma gilwoŋo ki nyiŋa-ni. 16Ento lacen dok wulokke ci wupyedo nyina kun dano acel acel dok okwanyo opii ma co ki ma mon odwokogi cen bote, ma onoŋo nene doŋ wugonyogi woko macalo mitgi tye, ci wukelogi wuketogi i te loc me opii doki aye. 17Pi meno, an Rwot awaco kuman ni, onoŋo pe wulubo cikka i kare ma wutito lok me gonyo opiiwu, pe wugonyo jo Ibru wadiwu woko ki i opii, Pi meno, an aye doŋ atito botwu ni, abigonyowu wek ginekwu woko i lweny, two gemo binekowu ki kec bene binekowu woko. Man Rwot ma owaco. Abimiyo wudoko gin ma kelo lworo bot ker ducu ma tye i wi lobo. 18-19Lutel me Juda ki Jerucalem kacel ki ludito ma giloyo gaŋ kal, ajwagi, ki jo me lobo meno ducu, guketo gicikke kweda kun giwoto ki i kin wod twon ma guŋolo i dul aryo. Ento guturo gicikke ma gin guketo ki i nyima-ni, pe gugwoko gin ducu ma mako gicikke man. Kit meno abitimo i kom jo man gin ma gin gutimo i kom wod twon. 20Abimiyogi woko i ciŋ lukworgi. Abimiyogi woko i ciŋ jo ma mito nekogi, doŋ komgi muto-ni winyo ki ŋuu me tim aye ma bicamo. 21Abimiyo Jedekia kabaka me Juda kacel ki rwodine i cin lukworgi ma gimito nekogi. Abimiyogi woko bot dul mony pa kabaka me Babilon, ma gugiko lweny woko i komwu-ni. 22Nen, abicikogi, ci gidwogo cen i gaŋ man. Gibilweny i kome, gibimako, ci giwaŋo woko licwic ki mac. Abimiyo gaŋi me Juda ducu lokke doko macalo tim aroo ka ma dano mo pe bedo iye. Man Rwot ma owaco."


Lulevi 18
Juko timo kir
1Rwot owaco bot Moses ni, 2"Wac bot jo Icrael ni, An a Rwot Lubaŋawu. 3Pe wubitimo macalo gitimo i lobo Ejipt ma yam wubedo iye-ni; pe bene wubitimo kit macalo gitimo i lobo Kanaan ka ma atye ka terowu iye-ni. Pe wulub cikgi. 4Myero wuti gin ma aciko, wumak cikka, wulubi. An a Rwot Lubaŋawu. 5-Pi meno, wubimako cikka ki gin ma aŋolo ducu, Pi timo k it meno dano bikwo; an a Rwot.
6"Dano mo pe onyik cok ki dako ma watgi me bedo kwede, An a Rwot. 7Pe ibibedo ki meni, pien miyo iketo lewic i kom woru; en aye meni, pe ibiketo lewic i kome. 8-Pe ibibedo ki ci-woru; pe, iket lewic i kom woru kumeno. 9-Pe ibibedo ki lameru ma nya pa woru nyo nya pa meni, kadi ma ginywalo paco nyo ma ginywalo ka mukene. 10Pe ibibedo ki nya pa wodi nyo nya pa nyari, pien miyo ikelo lewic i komi keni. 11Pe ibibedo ki nya pa ci-woru ma woru aye onywalo, pien en lameru kikome. 12-Pe ibibedo ki wayu, pien en wat ma i ot pa woru kikome. 13Pe ibibedo ki lamiŋ meni, pien en wat ma i ot pa meni kikome. 14Pe ibibedo ki ci-omin woru, pe ibinyiko cok ki dakone, pien en ci-omin woru. 15-Pe ibibedo ki ci-wodi, pien en dako pa wodi, pe ibibedo kwede. 16-Pe ibibedo ki ci-omeru, ma omeru aye bedo kwede. 17-Pe ibibedo ki dako mo, ka idodo ki bedo ki nyare; pe ibitero nya pa wode, nyo nya pa nyare, me bedo kwede. 18Pe ibinyomo yweri obed nyek laminne, kun ibedo kwede ma laminne pud kwo.
19-"Pe ibinyiko cok ki dako me bedo kwede i kare ma en tye ki kwer, ma peya olonnye. 20-Pe ibibuto ki dako pa lawoti me bedo kwede, miyo ijerre kekeni. 21-Pe ibityero latinni mo me awaŋa ki mac bot jok Molek, pe ibipyedo nyiŋ Lubaŋani kulu; an a Rwot. 22-Pe ibibuto ki laco macalo ibuto ki dako; meno tim gwok. 23-Pe ibibuto ki lee mo ma ipyedde kwede kekeni, kadi dako mo pe opyedde i kom lee mo me buta kwede; meno tim kipyeda.
24"Pe wupyedde kekenwu i kom gin ducu, pien rok ducu ma atye ka ryemogi woko ki i nyimwu-ni gubedo ka pyedde kekengi i komgi; 25mumiyo lobo opyedde woko, omiyo aketo can i kome pi balle, ci lobo oŋoko jo ma gibedo iye woko. 26Ento wun myero wumak cikka ki lok ducu ma aŋolo, kun pe wutimo gin mo i kom kipyeda magi ducu, kadi anywalli me lobo, kadi larok mo ma bedo i kinwu. 27Pien tim kipyeda meno ducu wegi lobo-ni gubedo ka timone, jo ma yam gukwoŋo nyimwu, mumiyo lobo gipyedo woko. 28Pe wutim tim kipyeda, wek lobo pe oŋokwu woko ka wutimo tim kipyeda i kome, macalo con oŋoko kwede rok ma okwoŋo nyimwu-ni. 29Pien jo ducu ma gutimo gin mo i kom kipyeda magi, jo ma gitimo-ni waŋgi birwenyo woko ki i kin lutugi. 30Wumak gin ma aciko, ni, pe wunyebbe i kit me timo kipyeda macalo yam ginyebbe ka timone i nyimwu, pe wubed ka pyedde kekenwu ki kit tim macalo meno; an a Rwot Lubaŋawu."


Ejekiel 41:13
Kit pim ducu ma gipimo ki ot pa Lubaŋa
13Lacen dano-nu dok opimo ot pa Lubaŋa, borre obedo futi miya acel ki pyerabicel. Dok opimo piny ki yo tuŋ i ŋe ot pa Lubaŋa dok kwede ariari yo tuŋ i dyekal, medo ki gedo ki celle, borre oromo futi miya acel ki pyerabicel.


2 Tekwaro 21:13
13ento ibedo ka lubo kit pa luker me Icrael, ityeko miyo jo Juda ki jo ma gibedo i Jerucalem guworo jogi, macalo jo me ot pa Akab gumiyo jo Icrael guworo jogi; dok bene ityeko neko omegini woko ducu, jo me ot pa woru, ma onoŋo gibeco gikato in.


1 Tekwaro 13:2
2Ci Daudi oloko ki kacokke pa jo Icrael ducu kun wacci, "Ka ce bedo ber botwu, ma Rwot Lubaŋawa bene mito, ci wacwalu kwena orom kin utmegiwa ma gudoŋ i lobo Icrael ducu, kacel ki ajwagi ki Lulevi ma i gaŋi ma gitye ki lobo me kakwatgi, wek gubin gucokke kacel botwa.


Tic Pa Lukwena 27:17
17Ka lukwaŋ doŋ guywayo yeya gutiŋo ki i pii, gukelo i mel, ci guywayo tol mogo gutweyo te mel piny ki i te pii. Lacen guywayo boŋo ma malo piny, wek yamo pe omi mel owot oyot twatwal, pien gilworo ni gwok nyo gibidonyo i kweyo me Cirtic i dog nam me Libya, ci guweko yamo otero mel kumeno.


1 Camuel 5:11
11Ci dok gicwalo lok, gucoko rwodi pa jo Piliciti ducu kacel kun giwacci, "Wucwal canduk pa Lubaŋa pa jo Icrael woko, wek odok gire i kabedone, wek pe obed ka nekowa kacel ki rokwa ducu." Pien onoŋo to me nino ducu doŋ obaŋo kom dano ma i gaŋ-ŋu ducu. Cin Rwot opoto kunnu mapek,


Jeremia 17:27
27Ento ka wun pe wuwinyo lokka me kwero ceŋ cabit wek obed maleŋ, dok ni pe wutiŋ ter mo wudony kwede ki i dogcel me Jerucalem i ceŋ cabit, ci abimiyo mac lyel i dogcelle ducu biwaŋo odi madoŋo me Jerucalerri woko ducu ma macce pe doŋ gibiromo nekone matwal.' "


Nwoyo Cik 15:9
9Ber igwokke wek tam marac mo pe obed i cwinyi ma miyo iwacci, 'Mwaka me abiro, ma en aye mwaka me weko banya matwal, doŋ cok,' ci waŋi cido woko i kom omeru ma lacan-ni miyo pe doŋ imiye gin mo. Meno miyo en cako kok i komi i nyim Rwot, ci doko bal i komi.


Niyabo 8:12
12Lamalaika me aŋwenne okuto tumme, ci gin mo ogoyo dul acel me adek me ceŋ woko, ki dul acel me adek me dwe, ki dul acel me adek me lakalatwe, mumiyo dulgi me acel me adekke odoko col; dero mo ma ryeny obedo pe pi dul acel me adek me dyeceŋ ki dul acel me adek me dyewor bene.


Jo Roma 16:25
Lega me pak
25Myero wami deyo bot Lubaŋa ma twero miyo wucuŋ matek, macalo apwonyo kwede i lok me kwena maber ma abedo ka titone-ni, ki lok ma gitito i kom Yecu Kricito. Muŋ man yam Lubaŋa okano oliŋ woko litik pi lwak mwaka mapol, ka lacen doŋ oyabo ka maleŋ.


Jeremia 32:8
8Cutcut kit macalo Rwot owaco, omara Kanamel obino bota i dyekal pa lukur-piny, ci owaco bota ni, 'Willobona ma tye i Anatot i lobo pa Benjamin. In aye i watta ma cok kweda adada, it ye ki twero me kokone ki me bedo iye bene, In kikomi aye myero iwil.' Ci i kare meno aŋeyo woko ni Rwot aye ma ocika ni atim gin macalo man.


Yubu 38
Rwot onyuto ki Yubu ni ŋecce anok mada
1Rwot ogamo dog Yubu kun lok ki i yamo lapiru, owaco ni.
2"Meno aŋa ma mito umo tamma woko keto i colpiny
kun loko lokke laboŋo ŋec mo?
3Bed ma iyubbe macalo laco,
abipenyi ci in aye igam doga.
4"I kare ma acibo guti me te lobo onoŋo in mono it ye kwene?
Titta, ka iniaŋ matut kuman.
5Aŋa ma omoko kit ma borre ki lacce bibedo kwede?
Aŋa ma oryeyo tol me pimone?
6Tedi te gutine gigurogi i kom gin aŋo?
Aŋa ma ocibo got me twokke kakare,
7ma onoŋo lakalatwe ducu me odiko giwero kacel,
dok awobe pa Lubaŋa ducu gidaŋŋe ki yomcwiny?
8-"Aŋa ma oketo kika me geŋo nam,
ikare ma okatti woko ki i ot nyodo?
9I kare ca amiyo pol odoko boŋo me arukane,
aboye woko ki pol ma ocido woko licuc.
10Ceŋ atoŋo waŋ co ka ma myero ogik iye,
aketo doggola ma gicego ki rii me geŋone,
11maawacci, 'Ibio wa kany, ento pe ibikato,'
biamwonyini ma iwakke kwede-nu bigik kany.
12"I kare me kwoni ducu yam imiyo cik bot odiko,
nyo inyuto ki rupiny kabedone?
13Ipwonyo rupiny ki mako but lobo macalo ŋat ma teŋo boŋo,
wek jo maraco guyekke woko ci gitengi woko ata?
14Ka piny oru lobo lokke woko, jami ducu cako nen ka maleŋ,
macalo lobo agulu ma lacwec diyo ajiŋa i kome;
ki ranine bene cako nen calo boŋo aruka ma ŋwalaŋwa la.
15Leŋpiny pa jo maraco rwenyo woko ki botgi;
pe doŋ gitwero tiŋo badgi pi goyo dano.
16"Yam io wa i waŋ it me nam ce?
Yam iwoto ki tyeni i te kut nam wek iroti?
17Yam ginyuto boti doggola me to,
nyo ineno doggola me kabedo-nu ma ocido I icuc?
18Doŋ iniaŋ kit ma piny lac kwede?
Ka iŋeyo meno ducu doŋ iwaci.
19"Yone tye kwene ma o i kabedo me leŋpiny?
Ki mutu bene kabedone tye kwene?
20Itwero Iwoke itere wa i dul lobone,
nyo Iniaŋ i kom yo ma cito gaŋŋe?
21In myero iŋe, pien i kare ca onoŋo
doŋ gityeko nywali!
Wel mwaka me kwoni pol twatwal!
22"Yam idonyo i odi me kano pee mayom?
Ineno odi me kano pee matek calo gweŋ,
23ma an pud agwoko pi kare me ayela,
pi kare me lweny ki me mony?
24Yo mene ma cito dok tuŋ ka ma gipoko iye leŋo?
Yamo wokceŋ ket i wi lobo kun a ki kwene?
25"Aŋa ma yam obaro waŋ lalele pi kot ma corre matek twa twa!?
Aŋa ma oyubo yo pi lutkot wek olubi,
26omi kot ocwer i lobo ka ma ŋat mo pe iye,
i tim ka ma dano pe bedo iye?
27Aŋa ma cwalo kot muromo i lobo ma odoŋ obur,
ci miyo lum twi doŋo iye?
28"Ŋat munywalo kot tye mono?
Aŋa munywalo toyo ma ton-ni?
29Pii ma omakke calo pee oa ki kwene?
Aŋa ma min bwoyo pee ma opune i lobo, kun a ki i polo?
30Pii doko matek macalo got,
wa pii ma i kut nam makke woko likiŋ.
31-"Itwero tweyo Yoggo ki nyor,
nyo tuko ogwil ma gitweyo ki Lyeronyim?
32Iromo kela lakalatwe mukene woko wek ginen i karegi,
nyo telo Oluma ki litinone i wotgi?
33Iŋeyo cik ma giciko ki polo?
Itwero moko cikgi i wi lobo kany?
34"Itwero miyo dwani winnye wa i polo,
wek imi pii kot ocorre, oumi woko?
35Itwero cwalo lutkot wek owil, tuŋŋi ki tuŋŋi,
ci waco boti ni, 'An ene, ora'?
36Aŋa ma oketo ryeko i pol mapek?
Aŋa ma omiyo niaŋ matut okanne i lupu?
37Aŋa ma twero kwano wel pol ki ryekone?
Aŋa ma twero leŋo dog opoko pii me polo wek kot ocwer,
38ci miyo apwa doko daba,
ŋom makke kacel doko matek.
39"Itwero dwaro lee pi labwor,
ci imiyo litinone giyeŋ ki cam,
40ma girikke i borogi,
nyo ma gibuto mot kun gikanne pi mako lee?
41Aŋa ma miyo cam bot agak,
i kare ma litinone gikok bot Lubaŋa,
ma gimal ata pi nok pa cam?"


Luŋolkop 8
Guloyo jo Midian matwal
1Jo Epraim guwaco bot Gideon ni, "Itimowa kuman piŋo? Nen pe ilwoŋowa ka onoŋo icito ka lweny i kom jo Midian." Ci gugerre i kome matek. 2Ento en owaco botgi ni. "Gin aŋo ma tin atimo ma giporo ki wun kulu? Pe gwero kor olok pa Epraim ber makato olok ducu ma Abiejer opwono? 3-Lubaŋa omiyo luker pa jo Midian i ciŋwu, Oreb ki Jeeb, ci gin aŋo ma abedo ka timo ma porre ki wun?" Ka oloko kit meno, ci kinigagi ocako dok cen i kome.
4Ka Gideon obino i Jordan, okato loka ca, en kacel ki dano miya adek ma gitye bote-ni. Komgi oloc woko, ento pud giryemo kor jo Midian. 5Omiyo owaco bot jo me Cukot ni. "Alegowu wumi mugati bot dano ma gilubo kora-ni, pien komgi doŋ oloc woko, dok atye ka ryemo kor Jeba ki Jalmuna ma luker pa jo Midian." 6Ento rwodi ma i Cukot gugamo ni, "Jeba ki Jalmuna doŋ gitye i ciŋi bo, ma weko wamiyo mugati bot joni?" 7Gideon ogamo ni, "Ber yo, ka Rwot omiyo Jeba ki Jalmuna i ciŋa, ci abipwodo komwu ki okuto me tim ki okuto laŋo." 8Ka oa woko ki kunnu, ci ocito i Penuel, ci dok oloko kwedgi laki te acel-lu. Jo me Penuel bene guwacce lok ma rom ki kit ma jo Cukot gudok iye bote. 9Ci owaco bot jo ma i Penuel ni, "Ka adwogo kany ki kuc, abimuko ot man ma ocudo malo-ni woko."
10I kare meno onoŋo Jeba ki Jalmuna gitye i Karkor, kacel ki monygi ma romo jo alip apar wiye abic, gin jo ducu ma yam gubwot ki i kom mony ducu pa jo me tuŋ wokceŋ. Onoŋo doŋ gineko jogi ma romo alip miya acel ki pyeraryo ma gin wegi lweny ki pala lucwan. 11Gideon olubo yo ma jo ma gibedo i kema gimaro wok ki iye ma wok ki i ŋet Noba ki Jogbea yo tuŋ wokceŋ, ci olwenyo ki monygi ma gutoyo tokgi ata. 12Jeba ki Jalmuna guriŋo woko ci oryemo korgi, omako gin luker pa jo Midian aryo ducu, oonyo kwede atiba i kom monygi ducu.
13Lacen Gideon wod pa Yoaci odwogo ki i lweny kun lubo yo ma giito iye i Kerec. 14Omako awobi mo ma Lacukot, openye, ci awobi-ni ocone nyiŋ rwodi ki ludoŋo me Cukot ducu, ma giromo dano pyerabiro wiye abiro. 15Gideon obino boŋo me Cukot, owaco botgi ni, "Doŋ wunen Jeba ki Jalmuna ma yam wunala pigi kun wuwaco ni, 'Jeba ki Jalmuna doŋ gitye i ciŋi bo, ma weko wamiyo mugati bot joni ma komgi oloc woko-ni?' " 16Ci omako ludoŋo ma i gaŋ meno, ka okwanyo okuto me tim ki okuto laŋo, opwodo kwede jo Cukot. 17Ka dok omuko ot ma ocudo malo ma i Penuel, ka oneko ki jo ma i gaŋ meno woko.
18Ka dok owaco bot Jeba ki Jalmuna ni, "Jo ma yam wunekogi i Tabor onoŋo gubedo kit dano aŋo?" Gudokke iye ni. "Kit ma it ye kwede-ni, gin bene onoŋo gitye kit meno; ŋat acel acel i kingi onoŋo nen calo awobi pa kabaka." 19Gideon ogamo ni, "Gin omegina kikome, awobe pa maa. Macalo Rwot tye makwo-ni, kono yam pe wunekogi, kono pe anekowu bene." 20Ka dok owaco bot wode Jeter ma latin kayone ni, "A malo, inekgi woko." Ento latin awobi pe owoto pala lucwanne, pien lworo omake; onoŋo pud tidi mo. 21Ci Jeba ki Jalmuna guwaco ni, "In aye ia malo kikomi, ipot i komwa; pien kit ma laco tye kwede, tek kome bene tye kit meno." Mumiyo Gideon oa malo oneko Jeba ki Jalmuna woko, ci okwanyo mola cal dwe ma yam giruko i ŋut kinagagi.
22I ŋe meno jo Icrael guwaco bot Gideon ni, "Doŋ ibed lalocwa, in kikomi, ki wodi ki likwayi bene, pien ityeko larowa ki i ciŋ jo Midian." 23Ento Gideon owaco botgi ni, "An pe abiloyowu, ki woda bene pe biloyowu; Rwot aye biloyowu gire." 24Ka dok Gideon owaco botgi ni, "Wek alegwu gin mo acel. Ber ŋat acel acel omiya mola it me jabu ma oyako." (Onoŋo lumerokgi gitye ki jabu me aruka i it, pien onoŋo gin Io Icmael.) 25Gugamo ni, "Wabimiyo ki yomcwiny." Gupeto ginaruka piny, ci dano acel acel obolo iyemolaiŋabu ma oyako. 26Pek me jabu me aruka i it ma en olego-ni oromo cekel alip acel ki miya abiro, ma pe giribo iye mola cal dwe, ki mola aruka ma ryeny aryenya, ki boŋŋi aruka ma lamar lamar ma luker me Midian aye giruko, dok ma pe giribo iye mola ma gitweyo i ŋut kinagagi. 27Gideon otimo ki epod, ocibo i gaŋŋe Opra, ci jo Icrael ducu guworo ki tim kwele kwele, mumiyo odoko owic me ciko Gideon ki jo me ode. 28Kit meno jo Icrael guloyo jo Midian, pe doŋ guilo wigi malo matwal. I kare pa Gideon lobo oywe woko pi mwaka pyeraŋwen.
To pa Gideon
29Jerubaal, ma en aye Gideon wod pa Yoaci, ocito, obedo i ode. 30Onoŋo Gideon tye ki awobene pyerabiro ma gin nyodone kikome, pien onoŋo tye ki moo mapol. 31Obedo ki dakone ma aŋeca bene ma bedo i Cekem. Dako-nu onywalo kwede latin ma laco ci Gideon ocako nyiŋe Abimelek.
32Gideon wod pa Yoaci oto ma doŋ oti woko maber, ci giyike i lyel pa wonne Yoaci i Opra ma gaŋ pa jo Abiejer.
33Ka Gideon doŋ oto, cutcut jo Icrael gulokke doki, gucako woro jogi Baal mapatpat ki tim kwete kwele, ci guketo Baal-berit* me bedo lubaŋagi. 34Jo Icrael pe doŋ gupo i kom Rwot Lubaŋagi, ma yam olarogi ki i ciŋ lumerokgi yo tuŋŋi ki tuŋŋi; 35dok pe gubedo ki cwiny maber bot litino pa Jerubaal, ma en aye Gideon, pi gin ducu maber ma yam otimo pi jo Icrael.


Jeremia 16
Kit kwo ma Jeremia myero olubi
1Rwot dok oloko bota owacci, 2"In pe ibinyomo dako mo, dok pe ibibedo ki litino awobe nyo kadi ki litino anyira i kabedo man. 3Pien Rwot owaco lok kuman i kom awobe ki anyira ma ginywalogi i kabedo-ni, dok bene oloko i kom mego ki wego ma gunywalo litino magi i kabedo man ni. 4Two maraco atika binekogi woko. Dano pe bikok pigi, dok bene pe gibiyikogi, ento gibibedo macalo cet dyaŋ muket ata i ŋom; Gibinekogi woko ki pala lucwan, ki kec bene binekogi woko, doŋ komgi muto-ni bidoko cam pa winyo ki lee me tim."
5Rwot dok owaco kuman ni, "Pe myero idony i ot ka ma dano tye iye ka kumo, pe myero icit ka koko nyo ka kumo pigi; pien doŋ atyeko kwanyo kucca woko ki bot lwak man, man Rwot ma owaco, kadi wa mar mera ma pe lokke ki kicana bene. 6Jo mulony kacel ki lucan gibito i lobo man, ento ŋat mo pe ma biyikogi nyo ma bikok pigi. Ŋat mo bene pe biŋolo kome kekene kun lyelo yer wiye woko pi nyuto can ma tye i cwinye. 7Pe tye ŋat mo ma binywako cam kacel ki dano ma tye ki kumo, wek okwe cwinye pi dano muto ca. Dano mo bene pe bimiyo ginamata mo ma nyuto cwiny me kica bot ŋat ma wonne nyo minne oto. 8Pe myero idony i ot ka ma dano tye ka camo iye karama, me bedo kwedgi kunnu ka cam ki ka mat. 9-Rwot me mony ma en Lubaŋa me Icrael owaco kuman ni, Nen, i kabedo man en aye abijuko iye woo me yomcwiny woko matwal ki i waŋwu ma wun bene wuneno, ki i karewu, dwan me oree ki me yomcwiny, dwan lanyom kacel ki dwan nyako ger.
10"Ka doŋ itito lok magi ki lwak man, ce gupenyi ni, 'Piŋo Rwot kono otimo gin marac macalo man i komwa? Wabalo aŋo? Kit bal aŋo ma waŋ watimo i kom Rwot Lubaŋawa?' 11ci in ibitito botgi ni, 'Kwarowu yam gubwota woko, man lok ma Rwot owaco, dok gubedo ka lubo kor lubaŋa mogo mukene, gutiyo botgi, gubedo ka worogi bene. Gubwota woko dok bene pe gugwoko cikka. 12Ento wun aye doŋ wutiyo gin marac atika ma kato gin ma yam kwarowu gutimo. Wun ducu wubedo jo ma ŋutwu nwaŋ ki ma kitwu rac, wukwero winyo lokka woko. 13Pi meno abikwanyowu woko ki i lobo man abolowu woko i lobo mukene ma yam wun nyo kadi kwarowu pe guŋeyo. Doŋ ka wutye kunnu en aye wubibedo ka woro lubaŋa mukene-gu dyeceŋ ki dyewor benebene, pe doŋ abinyuto botwu kicana wacel.'
14"Pi meno wunen, kare tye ka bino, man Rwot ma owaco, ma pe dok ŋat mo biwaco ni, 'Macalo Rwot tye makwo-ni, ma en aye okwanyo waŋ jo Icrael okelowa woko ki i lobo Ejipt,' 15ento wubiwacci, 'Macalo Rwot tye kwo-ni, ma okelo jo Icrael woko ki i lobo ma yo tuŋ acam, dok ki i lobo ducu ka ma yam en oryemogi gucito iye.' Pien abikwanyogi adwokogi cen i lobogi kikome ma yam amiyo bot kwarogi.
16"Nen, atye ka cwalo dano mapol, man Rwot ma owaco, ma gibimakogi macalo gimako rec; lacen dok abicwalo jo ma gin ludwar mapol, ma gibidwarogi ki i wi godi-gu ducu kadi ki i wi cere-gu, kadi wa ki i kin got mubar. 17Pien aciko waŋa atye ka neno kitgi ducu; gin pe gukanne ki bota wacel, dok balgi mo ma tye macalo muŋ ma gikano woko ki tuŋ bota pe tye. 18Abiculo waŋ balgi ki bal ma gutimo kiryo, pien gupyedo lobona woko ki cal jogigi ma rom ki kom jo muto-gu, doŋ gupoŋo gipinnya ki timo gin me kwer keken."
19Ai Rwot, in i tek mera ki cel gogona matek
ka ma ariŋo alaro iye i kare me can,
rok ducu gibia gibino boti,
kun gia ki i agikki lobo, ma giwacci,
"Kwarowa yam guleyo gin ma tere pe, lok goba keken,
guleyo jami ma konygi pe ma pe gunoŋo iye magoba mo.
20Dano twero tiyo lwak lubaŋa pire kene?
Kit gin macalo meno pe lubaŋa wacel."
21"Pi meno, abimiyo giŋeyo, abimiyo giŋeyo twerona ki tekona kicel keken, ci doŋ gibiŋeyo ni an nyina Rwot."